Terpengaruh  Dengan Mukbang Viral China, Netizen Ingat Makan Petai Rupanya Bawang Putih Laba! Wanita Ini Kongsi Resipi.

Bagi yang gemar mengikuti Mukbang China yang asyik makan beberapa ulas bawang putih, sebenarnya ia adalah sejenis makanan yang dikenali sebagai Bawang putih laba  atau Laba garlic.

Lazimnya dikalangan kita sudah biasa makan bawang putih jeruk, namun sebenarnya ia berbeza.

Bawang putih laba atau Laba Garlic.

Terpengaruh sungguh dengan mukbang viral China, nampak diorang makan benda kecil hijau rangup-rangup macam petai. Rupanya bawang putih jeruk.

Bawang Putih Laba (Laba Suan) dibuat pada hari ke-8(LaBa) dalam bulan ke-12 dalam Kalender Lunar Cina, yang dianggap sebagai hari paling sejuk di China Utara. Makanan tradisional Cina ini selalu dihidangkan bersama daging atau makanan berminyak.

Khasiat Pemakanan :
Laba Garlic dipercayai mampu memperbaiki sistem penghadaman, anti penuaan serta anti-kanser.

Resepi Laba Bawang Putih

Bahan-bahan:

3 labu bawang putih dikupas kulit dan dibuang pangkalnya, dicuci bersih dan toskan.

1 cawan cuka beras (warna coklat atau putih). Saya gantikan dengan cuka makan biasa je

1 sudu besar gula batu

Cara :
Masukkan bawang putih yang dikupas ke dalam balang. Masukkan gula batu dan tuang cuka hingga menutupi bawang. Tutup balang dan biarkan (pada suhu bilik) hingga warna hijau emerald terhasil (ambil masa lima hari atau lebih). Lagi lama lagi cantik hijaunya.

Siap daaa…

*Sekali dah buka, kena simpan dalam peti sejuk ya

Warganet ingat petai

Siapa sangka selama ini melihat Mukbang dari China, beranggapan bahawa sedang makan petai rupanya makan bawang putih laba!

Bacaan lanjut:

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Obesiti dalam keluarga atasi cara selamat.

MedicKeluarga: Berapa lamakah luka jahitan czer atau caesarean akan pulih? Bilakah masa sesuai untuk memulakan hubungan intim?

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


Ramai Cuba Petua Nak Kulit Cerah & Berseri. Tapi Cara Ni Betul Betul Paling Win!

Menjelang raya yang bakal tiba ini, pastinya ibu-ibu sibuk nak menyediakan keperluan seperti pakaian dan juadah untuk pagi raya. Namun, penampilan diri jangan diabaikan. Kulit kusam dan tidak bermaya akibat kekurangan tidur, letih dengan urusan kerja dan rumahtangga, dan sebagainya lagi.

Justeru, lakukan tip ini jika mahu mendapatkan kulit wajah yang cerah berseri. Tidak hanya bergantung kepada produk yang mahal semata-mata, sebaliknya, anda hanya menggunakan bahan-bahan yang ada di dapur anda. Misalnya  kunyit dan beras dikatakan boleh membantu mencerahkan kulit wajah.

Cara-caranya seperti bawah ini.

1. Kisar kunyit hingga hancur. Guna kunyit hidup lagi berkesan dari serbuk kunyit. Tidak perlu risau, wajah tidak akan  menjadi kuning kerana bahan ini sudah campur dengan beras. (Kunyit 2-3cm).

2. Kisar beras yg direndam semalaman (setengah cawan beras).

3.  Campur dua-dua bahan tadi kemudian sapu pada muka. Gosok perlahan-lahan (kalau muka jenis berjerawat jangan gosok, sapu je) dan tunggu 30 minit dah. Bilas dengan air. Lepas tu cuci muka dengan menggunakan pencuci muka jika wajah anda kuning.

Tip:

•    Jika mahu tambah madu/yogurt/susu/ perahan limau nipis/putih telur pun boleh (pilih salah satu)

•    Boleh simpan dalam peti sejuk jika ada lebih.

Sumber: Aya Zuki


“Bongsu Tak Jadi, Jaga The Real Bongsu” Gara-Gara PKP, Terus Dapat Adik Baru Selepas 14 Tahun Ibu Hamil Lagi!

Siapa sangka setelah 14 tahun tidak hamil, akhirnya dapat khabar gembira bakal melahirkan bayi baru.

Anugerah yang diberikanNya, adalah rezeki buat keluarga. Begitulah dengan perkongsian salah seorang anak dalam keluarga ini.

Menerusi TikTok pengguna, Piena yang merupakan anak sulung berkongsi cerita bahawa mereka telah mendapat adik baru setelah ibu hamil kembali selepas 14 tahun.

“Bongsu tak jadi, jaga the real bongsu”

Masing-masing berusia 23, 22, 18 dan 14 tahun teruja dengan kehadiran adik baru. Lebih lucu, adik lelakinya sudah 14 tahun kekal dengan gelaran bongsu turut menjadi ‘baby sitter’ selepas kelahiran bayi baru.

Meninjau di ruangan komen rata-rata netizen memuji cara remaja berkenaan melayan adik barunya dengan penuh kasih sayang.

Muat naik video itu telah mendapat tonton lebih 920 ribu tontonan.

Jom turut serta bersama e-keluargagader Bonding Day #dirumahaje secara virtual!
Bukan sahaja dapat eratkan hubungan dengan keluarga tersayang, tapi boleh lakukan aktiviti yang menceriakan bersama-sama. Hadiah menarik menanti anda sekeluarga!


Sambut Hari Lahir Anak, Sesi Suap Mak Ayah Kurang Penglihatan Raih Sebak Orang Ramai!

Lain orang lain erti bahagia buat mereka. Tetapi dikelilingi orang yang tersayang adalah kebahagiaan yang tidak boleh diungkap dengan kata-kata. Saling memerlukan antara satu sama lain, dan tolak tepi kekurangan diri menjadikan sebuah keluarga itu lebih kuat ikatannya.

Seperti kisah keluarga ini, meskipun ibu dan ayah mempunyai kekurangan dari sudut penglihatan, tetapi anak-anak terima dengan kekurangan tersebut dan tetap di sisi. Didikan orang tuanya sememangnya patut diberi pujian!

Menerusi perkongsian anisa_samsudin di laman TikTok, kelihatan dia bersama suami sedang menyambut ulang tahun kelahiran zuriatnya yang bernama Amani. Walaupun mengalami masalah penglihatan, namun mereka tetap berada di sisi anak demi bersama-sama meraikan majlis kecil itu.

Selain itu, mereka juga turut bersama-sama menyanyikan lagu birthday sebelum berakhir dengan tiupan lilin. Namun, timbul pula satu detik paling hiba ketika si anak menyuap kek kepada ibu bapanya.

Walaupun dia tidak dikurniakan dengan orang tua yang sempurna, namun ia bukanlah alasan daripada mengecapi kebahagiaan. Dalam masa sama, Anisa juga turut mendoakan agar anaknya mampu membesar menjadi insan yang mulia serta solehah.

Meninjau di ruangan komen, orang ramai tidak henti-henti menitipkan ucapan tahniah serta doa kepada mereka semua. Malah, berharap agar si anak mampu menjadi insan yang solehah serta dapat membanggakan kedua ibu bapa.


Doktor Ini Kongsi Sebab Kenapa Tak Boleh Buat 5 Benda Ni Kat Anak Orang Bila Pergi Beraya Nanti.

Bila tiba hari raya, pastinya seronok dapt berkumpul ramai-ramai sambil berborak dan makan-makan. Yang dah lama tak jumpa waktu inilah nak eratkan kembali hubungan kan. Tak kisahlah saudara mahupun teman.

Bagi yang memiliki anak kecil, kena hati-hati.Dalam ramai-ramai begini pasti akan ada yang  mahu mendukung, memegang dan sebagainya. Nak nak lagi jika anak kecil tersebut comel dan gebu. Lagi la ramai yang nak kerumun kan.

Tetapi ibu-ibu kena alert, bimbang nanti anak kecil itu tededah kepada bahaya terutama sekali kesihatannya. Maklum la kan masih kecil.

Pernah sekali tu saya nampak tuan rumah duk suap suap anak tetamu dia. Ya Allah. Bahaya betul!

Ni ada 5 benda yang kita tak boleh buat kat anak orang terutama sekali bila ziarah ataupun beraya kat rumah orang nanti.

1. Jangan Suap Anak Orang

▪ Kita tak tahu penyakit dan background anak orang. Entah-entah anak orang tu ada alergik teruk ke, eczema ke, G6PD deficiency ke

▪ Tahu tak kalau tersalah suap kacang parang kat anak yang ada G6PD deficiency ni anak tu boleh tiba-tiba jadi lemah, kencing jadi pekat, pernafasan jadi laju dan sampai tahap kena admit ward tau

2. Jangan bandingkan result peperiksaan anak anak

▪ Tanya result sambil puji dan bagi semangat ok lagi tapi kalau kita banding bandingkan tu memang boleh membuatkan tuan rumah ataupun tetamu berkecil hati

▪ Ada anak tu memang jenis Late Boomers. Banyak je anak-anak yang UPSR, PMR/PT3 dan SPM cukup cukup makan je pun tapi bila masuk Universiti dia lah yang jadi top student.

3. Jangan Perlekehkan Tetamu Kecil

▪ Walaupun anak-anak ni mungkin datang beraya hanya untuk dapat duit raya jangan sekali kali kita rendah rendahkan mereka

▪ Anak kecil juga ada harga diri dan maruah yang perlu kita jaga. Inilah nanti yang membentuk ‘self confidence’ dan ‘self esteem’ mereka suatu hari nanti

4. Jangan Marah Anak Orang Secara Berlebihan

▪ Kadang kala tu memang ada anak yang hyperactive meloncat ke sana ke sini sampai tahap pecahkan dan rosakkan barang tuan rumah

▪ Kita minta secara berhikmah kepada mak ayahnya untuk kawal anak anaknya sendiri kerana memang adab bertetamu adalah mak ayah kena kawal anak-anaknya sendiri daripada membuat tuan rumah gelisah dan marah

5. Jangan Cium Anak Orang Terutamanya Bayi Baru Lahir

▪ Sistem imun bayi baru lahir ni tak macam orang dewasa. Bayi cuma ada sistem imun yang sangat basic je

▪ Banyak kuman seperti herpes simplex virus pada orang dewasa yang boleh mengancam nyawa si bayi.

▪ Banyak je kes bayi dicium orang dewasa sampai kena mouth sore, masalah pernafasan hinggalah kepada jangkitan otak!

Ramai sangat mak ayah yang belum tahu tentang benda ni. Tolong bagitahu mak ayah dan orang luar sana yang belum tahu ye.


“Lain Sangat Pembawakan Hero Dalam Perut.” Hamil Anak Kedua,  Syafiqah Aina Alahan Tak Boleh Dekat Dengan Suami!

Personaliti media sosial, Hafiz Mahamad berkongsi berita gembira apabila isterinya Syafiqah Aina kini sedang hamil anak kedua mereka.

Perkongsian tersebut dimuatnaik menerusi satu video di Instagramnya.

Pengasas jenama Aaina Beauty dan Aaina Clinic Dalam kapsyennya memberitahu, isteri kesayangannya itu mengalami beberapa simptom hamil yang agak teruk bagi kehamilan kali ini.

Malah, Hafiz turut memaklumkan mereka bakal menimang cahaya mata lelaki tidak lama lagi yang sudah diberi nama sebagai Rayqal.

“Lain sangat Pembawakan hero dalam perut tu. Sian mummy. Alhamdulilah hero yang kuat

Lately ini, Kalau saya nak manja/duduk dengan Ainaa. Isteri saya akan muntah teruk, dia tak boleh tengok saya rapat dengan dia. Pening saya,” kongsinya lagi.

Biarpun berat hatinya untuk meninggalkan isteri disaat begini, namun Hafiz tiada pilihan. Sementelah dia terlibat komitmen kerjaya nya dan bertemu dengan usahawan-usahawan di bawah syarikat mereka.

Justeru, dia berharap agar Aina akan terus kuat mengharungi fasa kehamilan.

“Harini saya bergerak tour 1 Malaysia jumpa & train usahawan Ainaa. Ini rutin setiap tahun & Saya kena ada untuk mereka, ini tanggungjawab. Mungkin puasa nanti pun saya berada di Indonesia.

“Kalau terjumpa sahabat yang memerlukan, saya akan turun untuk bantuan juga. Saya bawa semangat anak saya.

“InsyaAllah, busy macam mana pun saya usaha untuk balik sekejap teman isteri checkup. Saya tahu, bukan senang mummy nak lalui fasa pregnant ini

“InsyaAllah, isteri Abang kuat. Abang kerja dulu ya sayang 2-3 minggu ni. Raisya & Rayqal. Jaga mummy baik baik,” ungkapnya.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Hati-Hati Latih Anak Buat Kerja Rumah Takut Salah Cara, Nanti Ada Kesannya.

Bergelar ibu bapa ada banyak cabarannya. Salah satunya kena tahu cara betul mendidik anak. Ia termasuk melatih anak berdikari melakukan kerja rumah.

Namu jika salah caranya ia akan memberi kesan negatif kepada anak itu.

Nak tahu lanjut mengenai hal itu, ikuti perkongsian ini.

DIDIK ANAK BERDIKARI LAKUKAN KERJA RUMAH JANGAN SAMPAI TERSALAH CARA.

Saya bangga dengan parents yang berjaya didik anak sampai mahir buat kerja-kerja rumah ni. Saya sendiri pun masih bertatih.

Saya sangat sokong.
Bahawa anak-anak ni perlu diajar buat kerja-kerja rumah sedari awal lagi. Supaya kita tak terkontang-kanting buat kerja sorang-sorang sampai ke tua.

Dan supaya mereka jadi dewasa yang ada high sense of responsibility.

Tapi,
HATI-HATI DENGAN PEMAHAMAN ‘DIDIK ANAK BUAT KERJA RUMAH’ NI.

Ada beza didik anak buat kerja rumah,
dan jadikan anak hamba untuk selesaikan segala kerja rumah.

Saya percaya dalam mendidik anak ni, kena ada seninya. Nak melentur tak boleh kurang, tak boleh lebih.

Kurang, dia tak bergerak.
Lebih, takut dia patah.

Tak salah nak didik anak buat kerja rumah dari kecil. Tapi biarlah berpadanan dengan usia mereka.

Bak kata Dr Rozanizam Zakaria ,
“Jangan dewasakan anak sebelum waktunya. Kelak beban emosi dan psikologi yang ditanggung, akan menjadi benih kepada masalah mental bila dewasa.”

Waktu kecil, anak mungkin menuruti atas dasar hormat dan takut. Bila mereka mula dewasa dan mula berkuasa, sisi gelap akan mula kelihatan.

Paling taknak, kesan toxic cycle ini akan diwarisi generasi ke generasi.

Ada pesanan yang selalu keluar dari mulut mentor-mentor parenting :

1. Anak bukan milik kita.
Yang boleh kita perguna dan bertindak ikut perasaan.

Mereka hanyalah pinjaman. Mereka juga amanah yang akan ditanya cara kita mendidiknya.

Maka didiklah mengikut panduan agama dan saranan sains. Bukan ikut logik akal dan kehendak kita.
.

2, Jangan berlebihan.

Berlebihan dalam menyayangi anak. Sampai tak sanggup nak suruh anak lakukan kerja-kerja rumah.

Atau berlebihan dalam menyuruh anak.
Sampai kita lupa anak juga ada emosi untuk dipelihara. Dan ada hak untuk menjalani kehidupan sebagai kanak-kanak.
.

3. Pertimbangkan keperluan emosi mereka.

Sebagai dewasa, ada masa kita lupa untuk rendahkan ego. Menjerkah, menyuruh dan memekik. Sampai tak sedar yang anak-anak juga ada air muka yang perlu dijaga.

Akan sampai satu masa anak akan dewasa dan rasa diri mula berkuasa.

Jangan kita lupa hakikat bahawa, bagaimana anak melayani kita pada sepuluh tahun akan datang adalah kesan dari bagaimana kita melayani mereka pada hari ini.
.

4. Jadilah coach, bukan bos.

Didiklah mereka dengan niat mereka jadi dewasa yang bertanggungjawab dan tinggi common sense di hari esok.

Bukan semata-mata menyuruh demi memudahkan tugas kita pada hari ini.

Kita suruh anak sana-sini. Tapi kita kat tepi dok goyang kaki.

Didikan kita mungkin membentuk bakal dewasa yang menyakitkan hati. Atau dewasa yang disenangi.
.

Saya doakan, mak ayah yang membaca ini dikurniakan kekuatan dan ilmu yang betul untuk mendidik anak-anak yang cemerlang di dunia. Dan bahagia di akhirat.

Sumber: Wawa Shauqi


Dr Ni Share Redakan Sakit Kepala Dengan Berkesan. Boleh Follow!

Sesiapa pun akan pernah merasai sakit kepala dengan berbagai macam penyebab.

Ada yang pening disebabkan stres, migrain, darah tinggi, rasa cemas, depresi, dan sebagainya.

Sakit kepala ini jika tidak segera ditangani akan menimbulkan masalah lain, seperti sukar menjalankan aktiviti harian.

Oleh itu, ada baiknya kita baca perkongsian Doktor Azima dalam mencari alternatif merawat sakit kepala ini. Semoga bermanfaat.

Ada sesiapa yang menderita di sebabkan sakit kepala?  Ini berkemungkinan badan anda tidak cukup Magnesium. Badan kita memerlukan Magnesium setiap hari.

Kekurangan garam galian yang penting ini akan menyebabkan terjadi nya ketegangan otot di leher, bahu dan rahang anda.

Ini sentiasa terjadi tanpa kita sedari.  Kekerapan berlaku nya ketegangan otot seperti diatas akan mencetuskan kejadian sakit kepala.

Jika ini terjadi Ambil 5 atau 10 titis magnesium masuk kan dalam 200ml air kosong sebagai minuman serta sapukan di bahagian bahu, belakang leher serta di bahagian kepala yang sakit.

Kemudian tidur lah . Magnesium ketika ini memecahkan asid lactic dan menenangkan otot serta saraf.  Tidur lah seperti anak kecil, keesokan hari nya semoga anda menjadi seorang yang baru.


“Be Strong, Anak Askar Mesti Kuat.”   Suami Jauh, Dayah Bakar Kongsi Perkembangan Anak Guna ‘Video Call’ Buat Warganet Sebak!

Bukan calang-calang wanita bergelar isteri yang sanggup berkorban, melepaskan suami yang disayangi demi berkhidmat untuk negara. Itulah pengorbanan seorang isteri anggota beruniform terpaksa berjauhan dengan suami tersayang yang terpaksa bertugas di kejauhan.

Sedar tidak sedar, sudah empat bulan pengacara tersebut melahirkan bayi lelaki yang diberi nama Achbar Muhammad Fahri.

Namun, suaminya, Muhammad Hanif Hamidi hanya mampu melihat anak mereka membesar menerusi panggilan video sahaja. Kapten Hanif kini bertugas di Australia sejak Januari yang lalu.

Dalam perkongsian terbaru Dayah di Instagramnya, dia memuat naik  momen anaknya tersayang berkomunikasi dengan bapanya menerusi panggilan video.

Counting days to 4 months , Fahri dah boleh roll over dengan jayanya , over and over again ! Masha Allah, yayy !
Another milestone for Baby Achbar Muhammad Fahri .
Sebenarnya dari haritu Fahri dah cuba nak pusing , tapi harini dia mcm buat show la , n we get to record it . ❤

Dalam perkongsian tersebut kelihatan  bayi lelakinya sudah mulai mencuba untuk berguling. Kelihatan suaminya, memberi sokongan  menerusi panggilan video agar dapat melihat sendiri situasi anak mereka yang semakin membesar dan aktif.

Perkongsian yang menyentuh hati itu mendapat reaksi ramai. Rata-rata warganet memberikan kata-kata semangat buat Dayah dan suami supaya terus kuat dan  tabah menjalani hubungan secara jarak jauh.

Be Stong…


Harumkan Segenap Ruang Dengan Wangian Pelembut Fabrik, Begini Caranya!

Mengetahui ada cara yang lagi jimat dan mudah untuk pastikan ruang dalam kereta berbau harum,  bahkan di dalam rumah juga tentu membuatkan ibu-ibu teruja untuk mengetahuinya.

Apatah lagi,  katanya dengan cara ni lagi menjimatkan dan praktikal, ayuh kita pelajari melalui perkongsian bermanfaat ini.

Kita suka bau pelembut fabrik (softlan, comfort, etc) pada baju kita yang baru basuh kan?

Apa kata kita DIY bau pelembut fabrik sebagai pewangi kereta pulak…

Hanya guna:

1. Pewangi fabrik
2. Sponge cuci pinggan
3. Bekas kecik (boleh pakai bekas sabun mandi yang ketul tu)

1 Tuangkan pewangi fabrik kedalam bekas(anggaran 20ml je). Letakkan span perlahan lahan

2. Tebuk penutup bekas tadi…kemudian tutup

Pewangi fabrik akan bertindak aktif bila pasang aircond ataupun tengah panas….. Wangi!!…
Jom cuba…

sumber :Dekor Viral Malaysia


Tip Mudah Bangun Sahur. Pasti Anda Takkan ‘Terlajak’ Lagi

Pejam celik, esok kita akan menjalani ibadah puasa di bulan Ramadan.

Pada yang sudah berkeluarga, menjadi tanggungjjawab besar bagi anda untuk memastikan hidangan sahur dan juga berbuka disediakan untuk dinikmati bersama.

Namun ramai yang mengalami masalah terutamanya yang masih bujang apabila liat untuk bangun  sedangkan bersahur itu adalah sunat yang sangat dituntut.

Agar anda tidak terlajak sehingga masuk waktu Imsak, apa kata amalkan tips menarik di bawah ini.

1. TIDUR LEBIH AWAL

Tidurlah lebih awal pada sebelah malam. Jika badan kita cukup istirehat maka lebih mudah untuk kita bangun bersahur dalam keadaan segar.

2.  JANGAN LUPA NIAT YA!

Kalau boleh baca niat untuk sebulan terus. Bukan apa, bimbang kita terlupa. Niatkan juga dalam hati dan mohon kepada Allah agar kita mudah untuk bangun bersahur.

3. KUNCI JAM LOCENG

Sebelum tidur, pastikan kunci siap-siap jam loceng sekurang-kurangnya dengan adanya deringan yang kuat ia boleh mengejutkan kita dari tidur yang lena.

4. JAGA MAKAN

Elakkan memakan makanan yang berat sebelum masuk tidur kerana ia akan mempengaruhi tubuh dan membuatkan kita berasa malas untuk bangun.

[TIPS]


Suami Hebat, Pasti Ada Isteri Yang Hebat Di Sisinya!

Pemahaman tentang erti hidup yang berkat dalam membina keluarga bersama pasangan, mungkin kisah ini boleh dijadikan tauladan.

Walau sedang suami diuji dengan kesesakan hidup, namun isteri yang hebat tetap teguh dibelakang suami memberi semangat.

Ini sebagai mana  yang diceritakan oleh Encik Khairul Hakimi dan ayuh kita cedok inti pati perkongsian  bermanfaat tersebut.

Baru-baru ini selepas kelas, saya nak balik sangat, kemudian ditahan oleh salah seorang dari peserta yang nak sangat ucap begitu begini kepada saya. Saya layankan sahaja kerana beliau nampak teruja sangat.

Kontrak tidak disambung

Kisahnya, suami beliau diberhentikan kerja kerana kontraknya sudah tidak disambung selepas 3 tahun bekerja. Notis yang diterima kurang 3 minggu menyebabkan suaminya itu jadi terpinga-pinga nak cari kerja di mana. Umur sudah lebih 40 tahun dan sukarnya nak cari kerja yang sesuai.

Minta sana sini semuanya tak berjawab dan akhirnya duduklah di rumah dari seminggu akhirnya jadi sebulan. Oleh kerana tak tahan, si isteri (peserta kelas saya tadi) memujuk beliau untuk ambil sahaja pekerjaan yang ada.

Lalu si suami yang dah biasa tunjuk itu ini di Facebook, akhirnya pergi ke stesen minyak terdekat dan memohon untuk kerja sahaja di sana. Gajinya sangat-sangat rendah namun itu tetap membantu keluarga beliau.

Beliau layan suaminya sama sahaja dengan sebelumnya. Cuma, ada kala suaminya kena kerja hingga 12.00 tengah malam, dan beliau terpaksa menanti takut-takut si suami memerlukan air panas minum dan sebagainya.

Berkata sabar

Kata si isteri ini, berkat dia sabar lebih 6 bulan, tak merungut duit tak cukup, tak juga bising suami kerja teruk, gaji kecil dan terus sahaja berbakti untuk keluarga, akhirnya si suami dapat naik jadi akauntan di stesen tersebut. Disayangi dan kini gajinya lebih kurang sama dengan nilai yang dia diberhentikan dulu.

Saya tanya beliau kenapa beliau cerita kepada saya, kata beliau “saya duk teringat tuan tulis di wall tuan pasal berkat. Jadi saya nak ucap sangat terima kasih ke tuan. Sungguhlah, berkat itu macam makhluk. Jika kita reda, kita buat dan usaha, walau kecil, nanti-nanti Allah akan ganti. Seolah-olah makhluk berkat ini naik ke langit dan beritahu Allah yang kita ini dah cuba jadi yang terbaik walau banyaknya kesusahan melanda.

Terus berusaha

Saya ingat lagi masa mak ayah datang rumah, juga mak ayah mentua. Semuanya cakap suruh suami saya cari kerja lain, namun kami berdua tak pernah jawab. Kami angguk sahaja. Kami tahu dah puas kami cakap yang kami duk usaha tapi tak dapat, namun nak beri mak ayah faham, susah. Mereka mesti ingat kami belum berusaha lagi.

Sama juga jiran duk cakap suami saya dah macam Bangla. Kulit dari cerah jadi hitam duk layan kadang-kadang tengah panas pegang sepanduk suruh orang masuk ke stesen minyaknya. Saya diamkan juga. Dulu kereta semua kena Tarik. Hari ini kami beli dah Proton Baru. Yang Suv tu, leganya Tuan. Alhamdulillah. Syukur sangat saya.”

Saya lihat dia duk kesat-kesat matanya. Nampak bergenang dan puas betul beliau bercerita.

Terus berdoa

Yang penting ialah berusaha. Kemudian, yang keliling kena faham, bantu, dorong dan tolong mana yang mampu. Yang tidak, kena berusaha juga diam dan berdoa bukannya membising kritik dan kutuk tanpa bantu sikit pun.

Kita ini sering sahaja melihat kesusahan orang, namun kita bantai tuduh dia malas dan sebagainya. Kita tak tahu cerita di belakang itu bagaimana. Saya puji dan kagum keluarga yang begini. Orang yang dah merasa kena hina kerja kilang, kemudian ditolak-tolak ke sana kemari dengan gaji kecil, tak mampu itu ini, memahami benar kisah ini, lebih lagi apabila saat Allah berikan ganjaran, hadiah dan kesenangan dengan bergaya.

Hidup berkat

Ianya seperti sebuah proses yang dinantikan sangat. Dulunya nak beli ubat anak pun kena marah apabila nak pinjam duit orang keliling, tiba-tiba hari ini kita bantu pula anak dia yang sedang kesusahan. Itulah keseronokan kita bermain dengan perkataan berkat.

Ianya datang dari reda dan ikhlas. Kita yakin, semua itu hadir dari Allah. Mutlak dan segalanya atas keputusanNya. Kita ini takat hamba sahaja. Yang kena berusaha jadi orang baik sama ada kita sedang susah atau kita sudah senang.

Benarlah, setiap suami yang hebat, ada isteri yang hebat juga di sebelahnya.

Begitulah.


Jus Kurus Guna Buah Yang Super Sedap, Boleh Hidangkan Pada Seluruh Keluarga!

Mengamalkan air rebusan pelbagai campuran daun-daunan herba memang baik. Pun begitu bukan semua orang dapat menerima air rebusan seperti halia, kunyit, serai dan sebagainya dalam menu harian sihat mereka.

Rasa pahit dan kurang enak buat ramai wanita di luar sana berfikir beberapa kali untuk meneruskan amalan sihat ini. Daripada tidak langsung mengamalkan sebarang makanan tambahan yang sihat, ada baiknya wanita di luar sana mencari jenis makanan yang disukai mereka. Asalkan ia masih lagi sihat dan berkhasiat.

Hari tu Mar ada share Air Kurus Viral tapi ramai yang susah nak telan air serai, kayu manis dan sebagainya padahal sedap je minum. Mungkin citarasa kita tak sama kan. Resepi ni best minum time sejuk.

So musim panas ni syok jugak la kalau layan. So Mar cuba buat semalam. Hari ni hari kedua cuba minum. Dia punya detox tu…syok ooo.

Simple je bahan dia tapi guna kos mahal sikit untuk beli buah.

Bahan-bahan:
1 biji epal hijau
1 biji sunkist
1 lobak merah
1 inci halia
1 cawan air sejuk
1 sudu madu -kalau nak tambah masa minum.( mar tak tambah sebab manis sunkist tu pun dah sedap ja minum)

Caranya:
1. Masukkan semua bahan kecuali madu dan blender sampai halus.

2. Tak payah tapis, minum guna sudu, minum hempas buah tu barulah kenyang lama sikit. Lagipun banyak khasiat buah pada hampasnya. Rugi la kalau tapis.

3. Minum 1 cawan setiap hari, baki simpan dalam peti sejuk.

4. Sebaiknya minum masa perut kosong, sebelum sarapan atau sebelum makan tengahari.

Selamat mencuba.

Sumber: Mar Ziana


Boleh Nak Jadi “Anak Mak”, Tapi Berlakulah Adil. Jangan Syurga Kita Cari, Neraka Yang Dapat

Sering kali orang melabelkan ‘anak mak’ kepada lelaki yang cukup rapat dengan ibunya. Ada teori yang diperkenalkan oleh Sigmund Freud, secara semula jadinya anak lelaki sememangnya lebih cenderung untuk rapat dengan ibu manakala anak perempuan pula lebih senang untuk bersama bapa.

Cuma, apabila ada anak lelaki terbawa-bawa sikap itu hingga dewasa dan lebih parah selepas melangsungkan perkahwinan pun segala keputusan berkaitan rumah tangganya akan dirujuk kepada ibunya terlebih dulu hingga mengetepikan perasaan isteri sendiri.

Jika keadaan ini tidak dibendung, mulalah berlaku banyak pergaduhan antara suami isteri, isteri bermasam muka dengan ibu mertua dan lebih teruk, berlaku perceraian kerana sikap suami yang melebihkan ibu sendiri dalam semua hal.

Boleh nak jadi “anak mak”, tapi berlakulah adil…

Semua isteri tahu yg syurga seorang lelaki itu tetap bersama ibunya…semua isteri sedar akan perkara ini, tp janganlah jadikan itu sebagai alasan utk kita berlaku tidak adil dgn isteri, iaitu melebihkan ibu sehingga mengabaikan tanggungjawab2 terhadap si isteri dan anak2…

Susah isteri nak berlapang dada bila jd mcm ni…

Nak buat keputusan utk keluarga sendiri hatta keputusan yg kecil, simple seperti nak p jalan2, nk kluar makan, nak belanja anak2, nak beli barang – semua tanya mak…

Apa jua yg berlaku dlm rumahtangga, isteri masak tak sedap, isteri blk keje lambat, isteri sibuk dgn anak2, isteri p kursus seminggu, isteri balik umah org tuanya – semua bgtau kat mak…

“Mak saya kalau potong sayur, dia x potong mcm awk potong…mak saya klu siang ikan, dia akan buang isi perut ikan dlu…mak saya klu sidai baju, dia akan libas2 dulu baju…” – Semua dibandingkan dgn apa yg mak buat…

Apa yg perlu kita tahu, cara mak dgn cara isteri TAK SAMA tp at the end, keputusannya SAMA, hasilnya SAMA…sayur bleh mkn walaupun dipotong mcm tu, ikan boleh digoreng walaupun disiang mcm tu dan baju boleh kering dan dilipat walaupun dijemur mcm tu…

Ada kebaikan, ada keburukan jika kita nk tanya, bgtau dan bandingkan dgn mak akan smua perkara yg berlaku dlm rumahtangga kita…cumanya, kita perlu menilai dari sudut perlu atau tak kita berbuat sedemikian…apa kesannya jika kita berbuat sedemikian…

Jadi seorang anak tak susah klu kita tahu cara nk jadi seorang suami yg baik…tp klu kita hanya tahu cara utk menjadi seorang anak sahaja, maka kita akan buat salah dlm menjadi seorang suami…

Letakkanlah mereka berdua di tempat yang sama, yg istimewa dalam hati kita kerana kedua-duanya adalah tanggungjawab utk dijaga dan disayangi oleh kita sebagai seorang suami dan anak…

Jgn syurga yg kita cari, tapi neraka yg kita dapat dek kerana penganiayaan yg kita buat terhadap isteri dan anak2 kita sendiri…✌


Terpaksa Umpil Tombol Pintu Sebab Anak Terkurung Dalam Bilik? Ini Cara Untuk Buka Tombol Terkunci Dari Dalam

Masalah tombol terkunci ini sering kali berlaku. Lebih mengharukan jika rumah mempunyai naak kecil dan anak-anak terkurung didalamnya,

Bertambah kelam kabut bila kunci hilang ataupun lupa letak di mana, akhirnya terpaksalah pecahkan pintu atau umpil tombol pintu tersebut.

Antara penyebabnya adalah setting pada tomboI pintu berubah. Agar tak melalui situasi ini  boleh praktikkan cara yang dikongsi oleh Rusyaidi Husni Abdul Latib ini.

Tombol pintu sentiasa terkunci?
Pernah tak anda alami keadaan di mana punat kunci pada tombol pembuka pintu ‘tersekat di dalam dan sentiasa dibuka dengan kunci atau dari sebelah dalam? Walau sesudah dibuka, ia akan terus terkunci bila pintu ditutup.

Mungkin ada yang tidak tahu, kunci pada tombol ada 2 settings:
1. Keadaan yang sentiasa kunci

2. Keadaan normal

Setting ini boleh ditukar dengan menekan punat kunci dengan ibu jari dan memutarkannya. Putar ke arah lawan jam (ke kiri) untuk mode normal, dan putar ikut arah jam (ke kanan) untuk mode sentiasa kunci.

Settings ini boleh digunapakai pada kebanyakan tombol pintu yang ada punat kunci.

Kadang-kadang sewaktu mengunci pintu, kita terpusing punat secara tidak sengaja menyebabkan pintu dalam keadaan sentiasa kunci.

[TIP KEWANGAN]


Begini Cara Nak Punya Anak Bijak. Kena Sejak Hamil Lagi. Ikuti Tip Ni.

Pendidikan anak-anak seharusnya bermula ketika mereka masih di dalam rahem. Oleh itu jika kita inginkan anak yang bijak seharusnya dimulai pendidikan seawal seorang ibu disahkan hamil.

Pendidikan di awal kehamilan bukan saja membentuk kerangka fizikal otak mereka tetapi membentuk jiwa dan spiritual mereka yang mantap.

SEJAK DALAM RAHIM

Dalam satu artikel yang bertajuk “Proses Kejadian Janin dan Peniupan Roh” oleh Ustaz Abu Anas Madani menyatakan bahawa “Yang sahihnya roh akan ditiupkan selepas 40 hari pertama dari umur janin bukan sebelumnya dengan yakin.”

Ini bersesuaian dengan mana-mana kajian saintifik bahawa pergerakan jantung (tanda bayi bernyawa) bermula seawal enam minggu selepas disenyawakan.

Jadi pendidikan juga harus berumur sebaik saja bayi ditiupkan roh (mula bernyawa).

Apakah pendidikan yang harus diberikan pada tahap ini? Ibu dan ayah harus banyak berkomunikasi secara baik sesama sendiri dan bersama ‘anak dalam rahem’.

Pertama, ia harus dimulakan dengan pemberian nama yang baik untuk anak. Pemberian nama yang baik ibarat doa dari ibubapa. Nama yang baik (setelah mendapat nasihat dari ibubapa dan agamawan), harus difikirkan sebaik si ibu hamil. Pertimbangkan beberapa nama. Pilihlah yang sesuai.

Kedua, sering berkomunikasi dengan anak dengan bercakap-cakap sambil mengusap perut. Kata-kata yang baik, nada yang lembut disertai dengan perbuatan berkasih sayang, seperti gerakan mengusap akan memberikan isyarat bahawa ibubapa sangat menyangi anak dalam rahem.

Gunakan bahasa yang indah, nada yang lembut dan usapan kasih sayang. Biar anak dalam rahem tahu ibubapa mereka menyayangi.

Ketiga, bagi si ayah yang mungkin sibuk bekerja atau tidak berada di sisi ibu yang hamil, boleh cuba bercakap dengan anak dalam rahem juga. Cuba bercakap melalui henfon dan si ibu merapatkan henfon tersebut dekat dengan abdomen. Biarkan seolah-olah si ayah berada di sisi dan bercakap dengan anaknya. Getaran suara si ayah akan sampai kepada anak dalam rahem.

Keempat, banyakkan mendengar bacaan Al-Quran
sama ada dengan membaca sendiri atau mendengarnya dari siaran yang dirakam di komputer, radio atau di kereta. Ini akan memberikan ketengan pada anak dan si ibu.

Si ayah juga boleh membacakan ayat-ayat Al-Quran ketika solat berjemaah dengan si ibu. Atau membaca bersama-sama dengan si ibu pada bila-bila masa.

Kelima, wujudkan suasana harmoni dalam keluarga. Jauhi pertengkaran. Kawal emosi kketika marah. Jangan naikkan nada suara jika keadaan tidak perlu.

Keenam, makan makanan yang bernutrisi. Makanan yang bernutrisi adalah makanan yang memenuhi keperluan ibu dan anak. Ini akan membina kerangka otak yang sihat di samping mampu memahami pendidikan yang diberikan dengan lebih baik.

Jadi dalam tempuh kehamilan, harus meningkatkan pengambilan makanan yang sihat dan seimbang.

Sumber: Hj Firdaus
Azrul Syahrizan Ab Rahman


7 Tip Untuk Suami Supaya Rezeki Masuk Tanp Henti. Salah Satunya Solat Hajat Selepas Maghrib.

Sesungguhnya dalam melayari bahtera hidup bersama pasangan, banyak perkara perlu dipelajari bagi mencari kematangan dan kebahagiaan.

Hidup berumah tangga sudah pasti inginkan bahagia. Adat dan lumrah kalau ada bertengkar atau bergaduh kecil. Semuanya untuk mengajar suami dan isteri bersabar dengan kerenah masing-masing.

Memperbaiki kesilapan adalah kunci hidup rumah tangga yang bahagia.

Sesungguhnya dalam melayari bahatera hidup bersama pasangan, banyak perkara perlu dipelajari bagi mencari kematangan dan kebahagiaan.

Dalam pada itu, sikap suami juga menentukan sesebuah keluarga itu mempunyai rezeki yang melimpah ruah.

Sebagaimana perkongsian ini.

7 TIPS UNTUK SUAMI SUPAYA REZEKI MASUK TANPA HENTI.

1. Bangun lebih awal dari isteri. Kesian isteri. Dia mungkin tidur lewat untuk uruskan keluarga kita sendiri.
2. Kejutkan isteri dengan penuh kasih sayang untuk tahajud bersama. Bukan kejut untuk ‘bersama’ jer!
3. Solat Taubat setiap hari. Khuatir ada perbuatan kita tidak menjadi contoh yang baik buat isteri dan anak-anak selama ini.
4. Solat berjemaah Subuh di surau. Ia menjemput keberkatan datang bertamu di rumah sendiri.
5. Solat berjemaah dengan isteri dan anak-anak setiap kali berpeluang. Jadilah imam yang baik di dunia supaya kita mampu menjadi imam yang baik ke Syurga.
6. Pergi mencari rezeki dengan senyuman, balik kerja pun dengan senyuman dan kasih sayang. Antara rezeki yang paling mahal ialah keharmonian rumahtangga.
7. Solat Hajat setiap kali selepas solat Maghrib. Mudah untuk istiqamah bila buat waktu ini.
8. Jangan sesekali lupa nafkah buat isteri. Ia kewajipan kita sebagai suami.
Doakan agar keluarga kita kaya, berjaya dan bahagia sampai ke Syurga!


Anak Bukan Ketagih Gajet, Tapi Ketagihkan Perhatian Dan Kasih Sayang Ibu Ayah. Deep Perkongsian Ni.

Apabila berbicara mengenai isu gajet memang tak pernah habis. Sentiasa diperkatakan dengan disediakan pelbagai tip untuk memastikan anak tidak ketagih gajet.

Tapi tahukah anda, bahawa makna tersirat anak-anak ketagih gajet sebenarnya, mereka ketagih kasih sayang ibu bapa.

Perkongsian lelaki yang bergelar bapa ini ada benarnya Abdul Rahman Fauzi di laman facebooknya.

ANAK KETAGIHAN GAJET: IBU BAPA ATAU ANAK PERLU DIRAWAT?

Saya ada terbaca satu artikel tentang bagaimana bagusnya permainan seperti beyblade dan lain-lain dalam membendung ketagihan gajet. Memang betul permainan sebegitu mampu mengalihkan perhatian mereka daripada terus mengadap skrin gajet.

Namun pada saya, ketagihan anak-anak kepada gajet adalah berpunca daripada kekeliruan dan rasa ingin tahu si anak mengapa ibu bapa mereka begitu melekat dengan gajet. Umpama terlalu seronok sehingga mereka pun tidak dilayan.

Saya juga mengalami masalah yang sama apabila kadang-kadang anak kecil saya Hanan yang berumur setahun lebih mula diperkenalkan dengan kartun Didi and Friends. Kadang-kadang sampai mengamuk-ngamuk apabila tidak diberi tengok. Tak padan dengan kecik tapi garang. ?

Namun kisah semalam benar-benar buat saya tersedar. Tersedar yang mereka cuma sebenarnya inginkan perhatian daripada papa dan mama mereka. Namun kerana keliru, perhatian tersebut diganti oleh gajet yang terus menerus menghiburkan mereka.

Malam tadi, sedang anak-anak sibuk menonton kartun dalam bilik(saya baru terjaga setelah tertidur di ruang tamu), saya masuk dan mereka kelihatan sangat gembira.

Lantas saya angkat si abang long Umar mendukungnya berpusing-pusing. Berdekah-dekah si abang long ketawa. Si adik Hanan terus mengalihkan perhatian kepada kami daripada tengah sibuk tengok kartun dan mengangkat kedua-dua tangan seakan-akan tidak sabar menunggu gilirannya. Maka malam tadi, mereka sangat gembira walaupun tanpa gajet menemani.

Anak-anak kita bukannya ketagih dengan gajet. Mereka cuma ketagihkan perhatian dan kasih sayang ibu bapa yang sering dicuri oleh gajet kita.

Mana mungkin telatah Upin Ipin mampu menggantikan cerita-cerita daripada ibu ayah.

Mana mungkin kecomelan Didi and Friends mampu menggantikan sentuhan manja ibu dan ayah.

Mana mungkin kehebatan Boboboi mampu menandingi keheroan ibu dan ayah yang bersusah payah melindungi dan membesarkan mereka.

Namakan apa sahaja jenis handphone dan gajet anda.

Samsung, Huawei, Iphone, Oppo, Vivo dan apa sahaja. Ia bukan pengganti diri kita.

Semahal mana pun gajet anda, ia tetap bukan manusia.

Anak-anak kita adalah acuan kita.

Terpulang pada kita, bagaimana mahu mencorakkan mereka. 🙂

p/s: Dah penat sangat main, maka masa untuk minum susu!


“Setiap Hari Adalah Bulan Madu Bagi Kami Berdua”-Arash & Isteri Reda 13 Tahun Berkahwin Belum Ada Rezeki Anak!

Setiap pasangan yang mendirikan rumah tangga pasti mengimpikan kehadiran cahaya mata sebagai penyeri dan pengikat kasih sayang dalam rumah tangga. Lazimnya tidak sampai setahun usia perkahwinan, si isteri sudah mengandung. Alhamdulillah, syukur begitu mudah untuk pasangan tersebut mendapat zuriat.

Pun begitu tidak kurang juga ada yang bertahun-tahun terpaksa menunggu dan berusaha pelbagai cara untuk mendapatkan anak, namun masih belum direzekikan cahaya mata. Walaupun berat menerima ketentuan itu, setiap apa yang berlaku pasti ada hikmah dan perlulah bersangka baik dengan ketentuanNya.

Begitulah buat pelakon  Arash Mohd reda dengan takdir yang sudah tertulis buat dirinya apabila belum dikurniakan cahaya mata selepas 13 tahun berkahwin dengan isteri tercinta, Noor Afidahwati Mohammad, 41.

Menurut laporan di dalam H.Metro, Arash bersama isteri sentiasa berfikiran positif selain menganggap belum ada rezeki untuk menimang zuriat walaupun pelbagai usaha sudah dibuat.

“Saya sudah 13 tahun berkahwin, tapi belum ada rezeki cahaya mata. Tapi alhamdulillah, kami pun sudah berusaha. Masing-masing okay, cuma tiada rezeki lagi.

“Kami macam biasa menjalani kehidupan sama seperti orang lain. Setiap hari adalah bulan madu bagi kami berdua sebab tiada anak. Kami lalui normal saja.

“Kami rapat dengan semua anak saudara dan mereka pun rapat dengan kami. Tak pernah rasa kecil hati apabila ada yang tanya sudah berapa anak, sebaliknya kami selesa berterus terang. Tiada masalah pun.

“Alhamdulillah, saya dan isteri terima apa berlaku dan lalui sekarang. Kami selalu anggap belum ada rezeki. Mungkin ada sebab Allah tak nak bagi lagi. Mungkin juga ada sebab yang kita tak nampak sekarang. Insya-Allah pada masa depan baharu tahu. Saya percaya pada qada dan qadar Allah. Saya dan isteri reda dengan apa yang berlaku. Usaha tetap usaha, cuma hasilnya belum ada rezeki lagi,” katanya.

Arash yang menjadi sohor kini ekoran lakonannya dalam drama Scammer berkata, dia dan isteri juga sering menerima pandangan dan cadangan daripada rakan untuk mengambil anak angkat.

“Kami sudah biasa dengan soalan sebegini. Sebab kami jenis terbuka, jadi okay saja. Tiada apa yang perlu dikesali. Kadang-kadang ada juga yang cakap tak nak ambil anak angkatkah.

“Niat hati memang nak, tapi ada sebab belum masanya ambil anak angkat. Tak tahu sekarang, mungkin esok lusa dan akan datang baharu tahu kenapa,” katanya.

Menurut Arash, sepanjang tempoh perkahwinan itu juga, dia dan isteri sudah mendapatkan khidmat nasihat doktor dalam usaha mendapatkan cahaya mata.

“Usaha kami lebih kepada perubatan moden di mana mendapatkan khidmat nasihat doktor di hospital. Macam sebelum ini iaitu dalam lima ke enam tahun lalu, isteri pernah menjalani pembedahan sebab ada masalah membabitkan kesihatan wanita.

“Selepas itu, doktor pun ada berikan ubat. Semua sudah okay. Cuma belum ada rezeki. Kami tak ada masalah dan tetap gembira,” katanya.

11 Ekor Kucing Anggap Macam Anak

Bagaimanapun, kehidupan seharian Arash dan isteri terubat apabila ditemani dengan 11 kucing yang dianggap sebahagian daripada keluarganya.

“Kucing daripada seekor asalnya yang mana sudah 10 tahun bersama kami. Kemudian saya ada bagi pada kawan empat ekor. Jadi, yang tinggal sekarang dengan kami ada 11 ekor. Semua kucing memang tak kurung dalam sangkar.

“Kami menjaga semua macam anak. Kami dalam rumah. Makan, minum, tidur kami jaga sebaiknya. Alhamdulillah, ada saja rezeki menjaga mereka.

“Kucing saya ini bukan saja binatang peliharaan, tapi sudah menjadi sebahagian daripada keluarga saya. Saya memang pencinta haiwan. Kalau boleh nak buat macam zoo di rumah,” katanya.

Namun, dalam masa sama, Arash berkata, masih ramai belum mengetahui kisah peribadinya disebabkan kurang gemar berkongsi perkara itu terutama di media sosial.

“Saya lebih gemar kongsi mengenai kerjaya. Dari segi status, sebenarnya ramai tahu saya berkahwin iaitu sudah 13 tahun mendirikan rumah tangga. Alhamdulillah, sampai sekarang. Tapi, memang jarang kongsi di Instagram atau Facebook mengenai kehidupan peribadi dengan keluarga. Kadang-kadang ada boleh kongsi, ada kena simpan sendiri. Kalau nak kongsi semua dengan peminat, tidak ada pula nak simpan nanti.

“Tapi, kalau nak tahu dan bagi sesiapa yang mengikuti saya di media sosial, tentu pernah nampak saya bergambar dengan isteri, sambut raya dan sambutan hari jadi saya. Sambutan pun biasa-biasa saja, kami berdua saja. Saya pula jenis yang tidak suka terlalu ‘havoc’.

“Alhamdulillah, saya seronok dengan kehidupan sekarang. Memang kalau tengok di Instagram dan Facebook saya, lebih banyak berkongsi soal kerjaya dan kucing saya. Lagipun, peminat sekarang pun sudah berbeza dengan dulu. Sekarang pun sudah ramai nak tahu perkembangan kerjaya artis yang mereka minat. Namun, ada segelintir nak juga tahu kisah peribadi,” katanya.

Selain berkongsi mengenai kucing kesayangan, ada ketika Arash berkongsi hobi seperti aktiviti berbasikal, mendaki dan joging.


Tiada Anak Yang Semulajadi Nakal. Sehinggalah Mereka Serap Cara Ibu Ayah. Deep!

Sudah tentu setiap ibu bapa inginkan mempunyai anak yang mendengar cakap. Dan sudah tentu bukan mudah untuk memastikan anak-anak menjadi seorang yang baik.

Tiada anak yang semulajadi nakal

Fitrah anak itu bersih
Hati mereka asalnya putih

Sehinggalah cara kita respon pada mereka
Membuatkan mereka tersentak dan menyerapnya!

Cara kita REACT dengan kemahuan mereka
Cara kita RESPON dengan tangisan mereka
Cara kita MELAYAN karenah mereka
Cara kita MELAYAN ibunya
Cara kita MELAYAN bapanya
Cara kita MELAYAN adik beradiknya
Cara kita MELAYAN orang di sekelilingnya

Semua itu diserap dan direkod sempurna!

Sampai masanya nanti semuanya akan dihambur dan dipraktikkan pula
Tanpa sedar kita menuduh mereka nakal dan keras kepala

Tanpa kita muhasabah pada diri kita
Tanpa kita selidik kesalahan kita
Tanpa kita perhati GAYA PARENTING kita
Tanpa kita terima ianya datang daripada diri kita!

Mulai saat ini..

Jom tilik hati
Jom tilik diri sendiri


Wanita Ni Buat Hurricane Lentern Sendiri Dengan Kos RM 8. Hasilnya Memang Superb!

Mencari idea untuk memberi gaya menarik pada ruangan rumah agar terlihat sedikit berbeza, apa kata anda gayakan hurricane lentern yang boleh dibuat sendiri dengan kos yang sangat bajet.

Cara untuk membuatnya telah dikongsikan oleh Hani Mynis dan ternyata sangat mudah  untuk menghasilkannya. Hendak lebih menarik, lakukan projek ini bersama anak-anak pada hujung minggu ini. Selamat mencuba!

“Ideanya nak buat benda alah ni sbb terinspired dgn “hurricane lantern” by SSF. Tapi tahu lah harga decor items kat situ tu boleh menangis haha. So why not buat sendiri je. Haha kalau kat SSF harga dia RM100++, version hani ni RM8 je kos nya.Jadilah kan. .”– Hani Mynis

Bahan-bahan:

4 keping frame (RM 2.12 setiap satu)
Glue gun (nak guna gam gajah pun boleh, gam eco pun kuat juga)

Cara Buat :

2. Memandangkan dah cabut besi hitam penghalang cermin tu, kena gam cermin tu ke bingkai. Gam kemas2 supaya gam tu tak visible dari pandangan luar bingkai.

3.Ulang step sebelum ni untuk semua keempat bingkai, pastu cantumkan bingkai2 tu jadi segi empat (kuboid)

Kalau kat eco xde frame cmni tp boleh je spray paint gold dulu


Ibu-Ibu Ikut Cara Ini Jika Mahu Pastikan Pisau Sentiasa Tajam. Cukup Mudah, Guna 4 Kaedah Ini!

Setiap kali memasak di dapur pastinya ibu-ibu akan menggunakan pisau untuk memotong sayur-sayuran, buah-buahan serta ikan mahupun ayam. Malah, ia merupakan antara peralatan dapur yang utama dan memudahkan kerja-kerja memasak dilakukan.

Pernahkah anda berhadapan dengan situasi pisau yang digunakan untuk memotong ayam tidak berfungsi dengan baik dan potongan pada bahagian ayam nampak tidak kemas? Itu tandanya pisau anda sudah menjadi tumpul.

4 Kaedah ini mungkin dapat bantu pastikan pisau kekal tajam:

1. Pilih Pisau Anti Karat

Untuk memastikan pisau lebih tahan lama, pilih pisau yang mempunyai bahan anti karat. Pemilihan pisau stainless steel amat baik untuk memastikan jangka hayat pisau tahan dengan lebih lama. Selain itu, digalakkan untuk memilih pisau dari bahan keramik kerana ia memudahkan kerja mengasahnya menjadi lebih mudah.

2. Fungsi Pisau dan Kegunaannya

Mengetahui jenis pisau dan kegunaannya juga penting untuk memastikan ia mampu bertahan dalam jangka masa yang lebih lama. Sebagai contoh, pisau mempunyai berbagai jenis.Jadi, sesuaikan penggunaan pisau untuk tujuan tertentu seperti pisau untuk memotong daging, buah-buahan dan sayuran dan sebagainya. Kaji terlebih dahulu penggunaannya agar anda bijak memilih pisau yang bersesuaian dengan makanan pilihan anda!

3. Kebaikan Mengasah Pisau

Untuk memastikan pisau sentiasa tajam dan berada dalam keadaan yang baik, jangan lupa untuk sentiasa mengasahnya. Pisau untuk memotong daging perlu diasah lebih kerap kerana ia berfungsi untuk kerja-kerja yang lebih berat berbanding pisau untuk memotong sayuran dan buah-buahan.

4. Bersihkan Pisau Setiap Kali Selepas Digunakan

Jangan sesekali malas mencuci pisau yang telah digunakan walaupun sekadar memotong sayuran. Sebaiknya, cuci pisau segera selepas digunakan dengan menggunakan sabun.Kemudian lap sehingga kering sebelum disimpan. Elak menyimpan pisau yang tidak dibasuh dan di tempat yang lembap kerana ia boleh menyebabkan ia mudah karat.


Petua Bawang Kisar Tak Bertukar Warna Ungu, Guna Bahan Ni Siap Boleh Tahan Hingga 2 Bulan Dan Kekal Segar.

Untuk memudahkan urusan memasak, ada segelinitir kita akan kisar bawang dengan jumlah yang banyak untuk di simpan dalam petia ais.

Namun, masalah timbul apabila warna bawang menjadi ungu bukan putih segar. Akibatnya ada yang terpaksa buang sebab bau pun tak fresh.

Menarik dengan perkongsian ini, lelaki ini menunjukan petua untuk memastikan bawang tidak bertukar warna ungun tapi masih kelihatan elok.

Seterusnya ikuti perkongsian ini.

Harini saya nak share ilmu sikit. Sebab haritu saya tengok satu post akak ni tanya, Kenapa bawang blend naik warna ungu? Tips nak buat bawang blend (bawang mesin) supaya tahan lebih lama. Zahirah Maisarah selalu buat stock sampai boleh tahan 1-2 bulan dan boleh jugak letak dalam freezer (lagi lama tahan).. Jangan risau, warna dia tetap bersinar-sinar

Campuran minyak bawang kisar tahan tak bertukar warna

Tips:
1. Bawang holland
2. Minyak Masak
*lepas blend, masukkan dalam bekas dan tambah lagi minyak masak secukupnya.
Noted*
Jangan pakai air biasa, nanti bawang tu akan bertukar warna dan tak boleh tahan lama

Isi minyak masak sebelum kisar

Ini hasilnya telah dikisar. Tahan hingga 2 bulan. Warna bawang tak bertukar jadi ungu.

Selamat mencuba!


Nak Kurangkan Bau Najis Kucing, Wanita Ini Kongsi Tip Mudah, Boleh Cuba!

Bagi mereka yang mula berjinak-jinak mahu memelihara kucing, di sini terdapat tip cara untuk mengurangkan bau najis kucing.

Menarik perkongsian ini menyediakan cara yang mudah untuk mengurangkan bau terutama bagi yang membela kucing dalam rumah.

Saya nak berkongsi satu tips yang baru saya buat dua hari lepas. Tips ni bagi mereka yang bela kucing indoor. Masalah yang sering dihadapi adalah bau poo pee yang keluar daripada litterbox.

Kalau nak mengurangkan bau, perkara utama adalah kena rajin cuci litterbox setelah dua atau tiga kali penggunaan kucing kita. Hasilnya bau mmg dah kurang, tapi  sebolehnya kita nak kurangkan lagi hingga bau tu hampir takdak langsung.

GUNA ARANG

Caranya adalah dengan menggunakan arang. Tak perlu beli arang yang mahal pun, saya cuma guna arang yang dipakai utk bakar-bakar lauk ja. Boleh beli kat kedai hardware, satu paket besar sekitar RM4 ke RM6 ja (ikut lokasi masing2).

Saya potong separuh botol air besar (lagi besar bekas lagi bagus), tebuk lubang bagi banyak2 mcm dlm gambar tu, pastu masukkan arang bagi penuh & tutup atasnya dengan kain kasa pembalut luka (boleh ja guna tisu atau kain biasa).

Selepas siap buat semua tu, boleh la gantung atau letak tepi sangkar  betul2 dekat dengan litterbox.  Bagi kucing yang tak duduk dalam sangkar, boleh letak tepi litterbox kucing anda.

Saya dah cuba selama dua hari. Memang berkesan.. Sebelum ni ada sikit2 bau drp litterbox kucing saya, tapi sekarang ni dah kurang sangat.

Cara ni jugak boleh guna utk letak dalam kereta atau dalam bilik. Kalau dalam bilik punya saya isi arang tu dalam balang besar. Cara penghasilannya sama juga, cuma saiz bekas ja lebih besar. Kalau rajin, hias2 la sikit bekas tu ikut kreativiti masing2.

*kucing saya ni dlm proses pemantauan lagi selepas rawatan sakit batu karang. Dah masuk bulan kedua dia duduk dlm sangkar. Dua tiga jam sekali dia akan dikurung utk makan minum & guna litterbox.

Selamat mencuba!


“Bertahun Amal Makan Bawang Putih Bakar”-Wanita Ni Kongsi Petua Berkesan, Tiap Kali Batuk Berkahak!

Siapa yang pernah alami peritnya batuk yang tidak reda-reda tahulah bagaimana rasa tidak selesanya. Sampai ada yang sesak dada dibuatnya kerana batuk tak henti-henti, bahkan ditambah pula rasa gatal dan berkahak, menjadikan hendak buat kerja apa pun terasa tidak selesa.

Hal ini tentunya membuatkan sesiapa sahaja akan cuba ikhitar dengan pelbagai cara selain makan ubat yang sedia ada untuk memastikan tekak yang sakit terasa lega dan sekali gus kembali pulih seperti biasa.

Nak share ilmu ni kat kawan-kawan semua.. Ubat paling mujarab jika kawan-kawan batuk-batuk yang tak pulih-pulih walaupun sudah 2 , 3 hari makan ubat batuk tu kan.

Batuk yang kering tak pecah-pecah kahak , gatal-gatal dalam tekak, batuk-batuk teruk sampai terkencing-terkencing tu boleh la cuba cara ni. Ini petua saya dapat dari sahabat FB saya, Cikgu RinaAyza…sudah beberapa tahun ni saya amalkan, sangat-sangat berkesan cara ni.

Bahan-bahannya:

1 labu bawang putih

Cara Penyediaan:

Langkah 1 :

Bakar atas api kecil, balik-balikkan sampai semua terbakar macam tu.

Langkah 2 :

Apabila sudah sejuk, kupas  dan buang bahagian yang hangus.

Langkah 3:
Makan dalam 2 hingga ke 3 ulas sekali makan. Buat la sehari 2 ke 3 kali.

Saya sudah batuk-batuk 2 hari tak hilang-hilang, baru tengahari semalam saya bakar, sudah habis 1 labu bawang saya makan macam tu je.

Batuk-batuk dah pecah, berkahak pagi tadi, sudah buang. Tengahari ni bakar lagi 1 labu bawang putih dah makan 4 ulas tadi..pukul 4 ni batuk-batuk saya sudah beransur lega.

Cuma lepas makan nanti akan mula batuk-batuk macam teruk gak la tapi tak pe, biar je batuk dan dapat buang kahak-kahak tu, buang la..pagi tadi bangun memang teruk batuk saya dan dapat keluar kan kahak-kahak semua.

Sekarang sudah berkurangan batuk saya tapi saya akan habiskan juga bawang-bawang putih ni sampai mlm nanti.

Rasa memang tak berapa sedap tapi boleh la ulam dengan nasi kalau tak sanggup makan macam tu. Saya makan macam tu terus sebab niat kerana nak jadikan ubat dan cepat pulih.

Cuba la ye. In Shaa Allah.


“Mahu Doa Dikurniakan Cahaya Mata.” Peluang Tak Datang Selalu, Mark Adam Sanggup Tolak ‘Job’ Demi Tunai Umrah.

Setiap orang mengimpikan untuk menjejakkan kaki ke Tanah Suci Mekah. Demikian juga dengan penyanyi dan pelawak popular, Mark Adam. Impian tersebut sudah lama tersemat di lubuk sanubarinya.

Siapa sangka hasrat tersebut sudah tercapai bila mana Mark dan isterinya, Ezan dipanggil untuk menunaikan umrah. Lebih menggembirakan lagi bila dia bakal ke sana dengan dua sahabat baiknya, Shuib Sepah dan Siti Sarah, tidak lama lagi.
“Alhamdulillah… Saya terima panggilan untuk menunaikan umrah, sebulan lalu. Risau tidak dapat membuat persiapan dalam tempoh singkat, namun, isteri meyakinkan saya.
“Peluang begini tidak datang berkali-kali. Jadi, kami enggan melepaskannya. Biarpun terpaksa menolak beberapa tawaran atau ‘job’, rezeki datang mencurah-curah hingga pertengahan tahun depan,” katanya lagi.

Mark berkata, niat asalnya membawa ibu bapa mentua. Namun, ia tidak dapat dilaksanakan berikutan keadaan fizikal yang tidak berdaya.
“Jadi, saya pergi dulu… Mungkin pada masa depan, saya boleh membawa mereka,” katanya.
Mark atau nama penuhnya, Fikri Mark Adam Abdullah berharap beroleh hidayah dan menjadi umat Islam yang lebih baik selepas menjejakkan kaki di Makkah.
Belum dikurniakan zuriat selepas 15 tahun berkahwin, Mark turut berniat berdoa dikurniakan cahaya mata apabila berada di Tanah Suci.

“Selain berdoa kepada Allah supaya menjadi lebih baik, saya meminta doa kepada semua yang berada di sekeliling.
“Saya dan Ezan berharap dikurniakan cahaya mata… Doakan supaya ibadat kami berjalan lancar,” katanya.


“Luluhnya Hati. Nak Pegang Tak Boleh, Nak Peluk Pun Tak Boleh.” Wanita Ni Kongsi Pengalaman Suami & Anak Bongsu Positif Covid-19!

Hati mana yang tak dilanda pilu, jiwa mana yang tak gundah bila mana insan kesayangan diuji dengan wabak yang cukup menggerunkan. Membaca hati-hari tentang Wabak Covid-19, siapa sangka ia bakal menimpa keluarga sendiri.

Dua minggu yang cukup mendebarkan dan penuh pengharapan. Mengharapkan semoga kedua-duanya dijauhkan dari segala musibah. Kuatnya hati seorang isteri dan tabahnya jiwa seorang ibu dalam mengharungi ujian tersebut.

Alhamdulillah doanya didengari bila mana kedua-duanya disahkan bebas dari wabak tersebut. Ikuti perjalanan kisah keluarga ini dalam mengharungi wabak Covid-19.

Assalammualaikum wbt.

Sebelum tu nak minta maaf sebab catatan ini panjang.

Semuanya bermula pada Ahad 1 March 2020. Suami saya telah mendapat panggilan telefon dari company secretary memberitahu terdapat satu kes positive COVID-19 di syarikatnya bekerja. Setelah kes tersebut disahkan, semua yang ada dalam meeting dengan anggota pekerja terbabit seminggu sebelumnya diarahkan kuarantin di rumah serta merta berserta family. Suami saya pun terlibat! Allahuakbar, DIA sahaja yang tahu betapa takut, keliru dan sedihnya kami waktu itu. Masih segar di mata saya wajah pucat suami sebaik menerima berita itu.

Suami terus kuarantin diri di dalam bilik. Saya dan anak-anak bingung. Kami takut kerana kami tak tahu bagaimana untuk mendepaninya. Ini sesuatu yang baru. Selama ini kita dengar virus itu jauh di Wuhan China, rupanya virus itu sudahpun mengetuk pintu rumah kami sekeluarga.

Sehari selepas itu, suami dan beberapa orang contact yang telah dikenal pasti diminta menjalani swab test di hospital. Menunggu keputusan sepanjang tempoh itu adalah saat-saat yang paling menakutkan. Hati tak putus-putus berdoa agar keputusannya negatif. Ketakutan semakin kuat apabila seorang demi seorang rakan sekerjanya disahkan positif. Allahuakbar!

Suami saya pula tidak menunjukkan sebarang simptom yang ketara. Dua tiga hari sebelumnya, suami cuma mengadu badannya terasa macam nak kebah dari demam. Selain itu, deria baunya juga tiba-tiba sensitif. Itu sahaja.

Keesokan harinya lebih kurang jam 6.30 petang (3 March), suami mendapat panggilan telefon dari doktor terlibat, memberitahu kenyataan yang tak ingin kami dengar. Dia positive! Antara ingin menerima dan menafikan, Allah SWT sahaja yang tahu betapa dahsyatnya situasi kami ketika itu.

Doktor meminta suami bertenang, packing barang yang perlu sahaja. Ambulance akan datang lebih kurang jam 12.50 malam. Saya amat sedih waktu itu. Walaupun kerajaan belum menganjurkan social distancing, kami telah terlebih dahulu melakukannya. Suami tak benarkan saya masuk ke dalam bilik dan menghampirinya langsung. Dia packing barangnya sendiri.

Suami turut meminta pemandu ambulance yang datang nanti agar memadamkan bunyi siren. Ini untuk mengelakkan rasa panik jiran-jiran. Maklumlah, kes ini masih baru waktu itu. Orang ramai belum banyak maklumat mengenainya. Masih saya ingat, masing-masing pucat, tak tahu untuk bereaksi. Melepaskan suami ke hospital pun, saya rasa macam tak percaya.

Pukul 12.30 malam, suami saya turun dari bilik dengan beg yang disiapkan sendiri. Tiada salam, tiada pelukan untuk saya seperti rutin hariannya sebelum keluar bekerja. Pandangan matanya juga sayu untuk anak-anak. Laju suami keluar. Tiada satu pun barang yang disentuh. Pintu rumah pun saya yang buka dan tutupkan.

Lama juga suami berdiri di luar, menunggu ambulance yang tak kunjung tiba. Saya pula menunggu di dalam rumah. Hati saya berbalam-balam. Suami minta saya tidur dahulu. Tak mungkin! Saya tetap nak temani dia. Kami membisu seribu bahasa. Hampir jam 1 pagi, ambulance akhirnya sampai. MA turun dari ambulance, lengkap dengan suit PPE. Saya tak pasti ada jiran yang nampak atau tidak, saya tak kuasa memikirkannya. Itulah malam pertama suami di hospital.

Keesokan harinya, saya dan anak-anak perlu menjalani swab test segera kerana kami close contact suami. Sekali lagi kami hidup dalam ketakutan untuk menunggu keputusan. Dalam hati, saya amat risau memikirkan jika saya yang positive. Bagaimana keadaan anak-anak di rumah? Mampukah mereka menjaga sesama sendiri? Dalam gundah, saya penuhkan juga peti sejuk dan kabinet dapur dengan banyak stok makanan dan berdoa agar apa yang saya takuti ini tidak terjadi. Suami juga memujuk saya walaupun saya tahu dia sendiri kurang stabil. Katanya, Allah SWT Maha Adil. Kita doa yang baik-baik.

Dua hari kemudian (6 March) lebih kurang jam 6.40 petang, saya mendapat panggilan telefon dari pegawai Pejabat Kesihatan Derah (PKD) memberitahu sesuatu yang tak pernah saya jangka. Saya dan dua anak lagi negatif. Tapi lemah lutut saya menerima kenyataan tentang anak bongsu saya pula yang disahkan positive. Ya Allah!

Berkali-kali pegawai PKD berkenaan meminta saya jangan sesekali memberitahu sesiapa tentang kes anak saya ini. Kata mereka, kes melibatkan murid sekolah sangat rumit. PKD akan uruskan sendiri dengan pihak sekolah dan PPD mengikut SOP mereka. Saya akur, pada keluarga pun saya tak beritahu.

Anak saya menangis selepas mendengar khabar itu. Allahuakbar, luluh seluluh luluhnya hati saya melihat tangisannya. Saya tanya, kenapa dia menangis. Katanya dia keliru, dia tak faham. Saya pujuk dia, saya kata Allah akan jaga dan sembuhkan dia. Allah hantar dia ke hospital untuk jaga bapanya. Dia senyum dan menganggukkan kepalanya, walaupun air matanya masih bergenang.

Ketika berhubung dengan suami melalui telefon memberitahu hal ini, suami menangis berkali-kali meminta maaf. Katanya, kerana dia, kami perlu hadapi semua ini. Saya kata, tak pernah sekalipun kami menyalahkan dia. Dia keluar mencari rezeki halal, sudah tertulis Allah SWT memilih kami untuk melalui ujian ini. Siapalah kita untuk mempersoalkan takdir Allah.

Baru tiga hari dikejutkan dengan perihal suami, kena terima kenyataan tentang anak kecil pula, adalah sesuatu yang berat untuk saya. Disebabkan keadaan sudah mula ‘panas’ di taman perumahan waktu itu, saya meminta agar ambulance tidak datang mengambil anak saya di rumah. Setelah berbincang, doktor terbabit meminta saya menghantar anak saya di lorong belakang sebuah klinik berhampiran lebih kurang jam 11.30 malam. Ambulance akan ambil dia dari situ.

Dalam ketakutan dan kepasrahan, saya bawa anak saya ke tempat yang dijanjikan. Bayangkanlah betapa luluhnya hati saya waktu itu. Nak pegang dia tak boleh, nak peluk pun tak boleh. Hanya air mata yang tak henti-henti mengalir. Inilah antara pengalaman yang takkan saya lupakan seumur hidup.

Apapun sedikit sebanyak saya lega kerana bapanya ada menanti dan akan menjaganya di hospital. Namun, melepaskan dua orang belahan jiwa untuk diasingkan kerana virus baru ini, adalah sesuatu yang sangat sukar untuk saya atau sesiapa sahaja lakukan. Hanya Allah SWT yang tahu.

Untuk kes anak saya sahaja, ada 50 orang close contact telah dikenal pasti. Mereka perlu menjalani swab test. Allah Maha Besar, alhamdulillah tiada seorang pun close contact anak saya yang positive, semuanya negative! Dan, bagi close contact suami pula, cuma anak bongsu kami sahaja yang positive, manakala saya, dua orang anak dan rakan-rakan sekerjanya semua negative. Syukur!

Saya yakin, anak saya dihantar ke hospital adalah atas takdir Allah SWT. Setelah saya dan suami duduk dan berfikir, kami yakin ada hikmah di sebalik semua ini. Anak saya ini sangat manja dengan bapanya. Mereka berdua amat rapat. Saya percaya, kehadirannya ke sana adalah sebagai penguat semangat untuk membantu bapanya sembuh. Terkurung di dalam isolation ward 24 jam selama 11 hari, bukanlah sesuatu yang mudah. Minda sentiasa berperang dengan hati. Bak kata suami saya, depressed adalah perkataan paling tepat untuk menggambarkan perasaannya sepanjang di situ.

Dugaan saya di rumah juga tak kurang hebatnya waktu ini. Group WhatsApp sekolah dan taman sangat panas. Masing-masing memperkatakan tentang hal itu walaupun mereka tidak tahu maklumat lengkap. Hari-hari saya hidup dalam ketakutan. Takut dengan reaksi jiran, takut dengan apa yang akan datang lagi selepas ini. Tetapi saya tak kongsikan banyak dengan suami. Saya tak mahu dia tertekan kerana ia boleh mengganggu proses penyembuhannya. Emosi suami lebih penting waktu ini. Hal-hal di luar ini biar saya tangani sendiri.

Hari-hari juga saya membuat solat hajat. Mohon kekuatan sungguh-sungguh dariNya. Kuasa doa memang sangat hebat waktu ini. Saya tak kuat tapi saya minta Allah menguatkan saya. Satu yang melegakan hati, keadaan suami dan anak saya stabil. Mereka tak demam, batuk dan sebagainya. Mereka cuma perlu dikuarantin untuk membiarkan antibodi bertindak sendiri melawan virus tersebut. Keletah anak saya tetap sama macam biasa. Selalu suami saya hantar video anak saya. Terubat rindu. Saya di rumah sering menangis. Keadaan amat sukar. Sedih, rindu, risau, sunyi.

Saya akui saya mungkin kuat jika hanya suami yang melaluinya. Saya percaya dia mampu. Namun apabila memikirkan tentang anak bongsu, saya jadi lemah. Sepanjang waktu itu, saya benar-benar merindui mereka berdua terutama si kecil itu. Teringat wajah manisnya, senyumannya, gelagatnya. Sungguh saya tak kuat. Tak pernah kami berjauhan selama ini.

Syukur ahamdulillah selepas dua kali negatif swab test, masing-masing dibenarkan pulang ke rumah pada 14 March 2020. Saya sendiri yang menjemput mereka di hospital pada jam 1.30 pagi.

Moral daripada kisah saya ini, saya yakin Allah pilih kami untuk melaluinya kerana Allah tahu kami mampu. Tapi sebenarnya kemampuan kami mengharungi semua ini pun atas izin dan pertolonganNya juga. Terasa kerdil dan penuh dosa apabila kami muhasabah diri tatkala diuji ini. Kadang-kadang ujian itu tak berat, tapi Allah hadirkan rasa gelisah seketika untuk menjadikan kita lebih kuat. Alhamdulillah, kami bergantung penuh padaNya.

Dalam kesusahan, DIA hadirkan kelapangan. Dalam kerisauan, DIA hadirkan ketenangan. Syukur alhamdulillah, dulu pahit kini manis akhirnya. Moga kami lebih istiqamah padaNya. Banyak yang telah mengubah saya dan suami daripada ujian ini. Alhamdulillah semuanya manis-manis. Itulah hikmah dari sebuah ujian.

Walaupun cuma dua minggu, namun ia adalah dua minggu yang penuh makna. Syukur alhamdulillah semuanya sudah kembali seperti sediakala. Semoga kita semua terpelihara dari wabak ini. Semoga wabak ini juga segera pergi. Moga Allah SWT mencucuri rahmatNya untuk mereka yang terkorban akibat virus ini. Moga Allah SWT menyembuhkan mereka yang sedang dirawat dan memudahkan urusan ahli keluarga mereka. Sesungguhnya Allah SWT Maha Adil, Maha Pengasih Lagi Maha Pengasihani. Aamiin.

*Terima kasih KKM, HSB, PKD,seluruh ahli keluarga, pihak sekolah dan teman-teman. Allah SWT sahaja yang mampu membalasnya.


Bila Cuaca Panas, Bil Elektrik Naik Melambung. Salah Satu Puncanya Dari Penggunaan Penapis Air. Sila Takenote!

Semenjak dua menjak ini cuaca cukup panas kita rasakan, bukan sahaja terasa bila berada di luar rumah bahkan di dalam rumah juga terasa bahangnya. Anak-anak tidak selesa dan menyebabkan kita seisi keluarga akan lebih kerap menggunakan penghawa dingin. Bahkan tidak dinafikan, bila cuaca panas kita juga menyebabkan kita mahu sentiasa minum air yang sejuk untuk menghilangkan dahaga. Jika ada penapis air tersedia, cukup memudahkan untuk dinikmati kesegarannya.

Pun begitu, tahukah anda dengan perubahan penggunaan alatan elektrik di rumah sepanjang tempuh cuaca panas ini secara tidak langsung akan memberi kesan pada peningkatan bil elektrik. Begitu juga dengan penggunaan mesin penapis air yang mempunyai fungsi pemanas dan penyejuk dikenal pasti menjadi antara punca peningkatan bil elektrik terutamanya ketika cuaca panas yang sedang melanda negara.

Ini dijelaskan lagi oleh Ketua Retail Tenaga Nasional Berhad (TNB) Selangor Ismail Lathifi Teh berkata peralatan elektrik yang mempunyai fungsi sedemikian seperti peti sejuk dan alat penyaman udara dan kini penapis air minuman menggunakan tenaga elektrik yang banyak untuk mengekalkan suhu berkenaan terutamanya ketika cuaca panas.

“Pada cuaca panas seperti sekarang ini, mesin yang mempunyai kompresor akan menggunakan tenaga yang lebih banyak untuk mengekalkan suhu.

“Jadi lebih kerap kita membuka pintu peti sejuk dan lebih kerap kita mengambil air sejuk daripada penapis air di rumah, lagi banyak tenaga elektrik yang akan digunakan oleh peralatan berkenaan bagi mengekalkan suhu sejuk,” katanya kepada Bernama di sini hari ini.

Kompresor Lebih Kerap Berfungsi

Beliau berkata contohnya, jika tangki penapis minuman yang menyimpan air sejuk habis ia akan diisi dengan air yang baharu dan kompresor akan berfungsi untuk menyejukkan air berkenaan.

Ismail Lathifi berkata jika lebih banyak isian semula berlaku, lebih kerap kompresor berkenaan berfungsi dan ini akan menyebabkan peningkatan penggunaan elektrik.

Dalam pada itu, Ismail Lathifi turut menasihati pengguna agar menetapkan pemasa pada alat penyaman udara masing-masing selain menetapkan suhu antara 24 hingga 26 darjah Celcius sahaja bagi menjimatkan penggunaan elektrik.

Langkah Penjimatan

“Pengguna digalakkan menggunakan pemasa yang ada pada penyaman udara masing-masing dan menetapkan agar ia ditutup pada awal pagi kira-kira pukul 2 pagi dan ke atas kerana ketika itu cuaca mulai sejuk dan memasang kipas untuk mengekalkan suhu sejuk di dalam rumah,” katanya.

Ismail Lathifi turut menyarankan kepada pengguna agar melakukan servis terhadap penyaman udara secara berkala agar ia dapat berfungsi dengan lebih efisien dan jimat.

“Saya dapat aduan yang mengatakan mereka (pengguna) tidak menggunakan penyaman udara tetapi kenapa bil elektrik melambung, mereka lupa bahawa barang elektrik lain juga menggunakan elektrik,” katanya lagi.


Wanita Dah Bersuami Kena Selalu Amalkan Cara Ini,  Baru Rumah Tangga Makin Intim!

Wanita dah bersuami bukan hanya perlu cantik luaran sahaja tetapi paling penting kena jaga dalaman mereka. Memastikan tubuh sentiasa cergas di dalam adalah langkah yang wajib wanita berkahwin lakukan.

Masalah kegatalan, kemerah-merahan dan keputihan yang serius sehingga meninggalkan bau merupakan gejala vagina yang tidak sihat. Hal inilah yang buat suami kadang-kadang rasa tak senang.

Spa vagina antara yang disarankan untuk mengembalikan semula kecantikan dalaman wanita berkahwin. Spa vagina ataupun bahawa paling mudahnya bertangas adalah rawatan yang terbaik untuk wanita.

Selain memulihkan kawasan dalaman wanita, spa vagina atau bertangas juga bertindak memulihkan masalah keputihan. Malahan cecair vagina yang berlebihan ketika melakukan hubungan intim juga akan dapat dikurangkan. Masalah kegatalan dan kemerah-merahan yang berlaku disebabkan oleh kehadiran bakteria juga dapat dipulihkan.

Selain itu, teknik bertangas yang berasaskan proses pengasapan ini juga mampu meredakan masalah kekejangan otot ketika melakukan hubungan seks. Malah dengan aktiviti sihat dan cergas ini juga mampu membuatkan hubungan anda menjadi lebih hebat dan sihat.

Siapa yang disarankan?
Selain disarankan untuk semua wanita yang mengalami masalah dalaman seperti keputihan dan sebagainya, rawatan ini cukup baik untuk memulihkan semula ibu-ibu yang baru melahirkan anak. Kaedah rawatan ini dapat mengembalikan semula otot-otot vagina yang kendur menjadi lebih tegang dan rapat.

Namun rawatan ini sama sekali perlu dihindarkan dari wanita mengandung dan juga wanita yang telah disahkan menghidap penyakit kelamin. Mengapa? Kerana proses rawatan spa vagina ini akan mengganggu keadaan janin dalam kandungan. Bagi wanita yang menghidap penyakit kelamin pula, rawatan ini langsung tidak akan memberi kesan yang positif kepada perkembangan penyakit anda. Rawatan doktor merupakan rawatan terbaik untuk memulihkannya.

Wajib Lakukan Perkara Ini
Dalam penjagaan kesihatan dalaman ini, sebaiknya anda harus memulakannya dari awal iaitu menjaga kebersihan dan mengambil kira segala keperluan yang dirasakan mempunyai risiko terkena sebarang jangkitan. Pastikan segala tips dibawah ini dilakukan anda dengan sempurna.

1. Menjaga keadaan vagina agar sentiasa kering. Setiap kali membuang air kecil mahupun besar, lapkanlah kawasan kemaluan hingga kering. Keadaan yang lembap dan basah terutama selepas membuang air akan lebih cenderung kepada jangkitan bakteria.

2. Pakailah pakaian dalam yang longgar di tubuh supaya wujudnya pengudaraan yang sihat tanpa menyekat peluh dan kelembapan yang terperap.

3.Pilihlah pakaian dalam yang diperbuat daripada kain kapas mahupun fabrik yang mampu menyerap peluh sepanjang hari.

4. Jika mandi merupakan pilihan terbaik, keraplah mandi bagi menanggalkan peluh dan kotoran yang melekat.

5. Elakkan pencuci vagina yang terlampau wangi. Ini kerana kandungan bahan kimia didalamnya cukup tinggi berbanding pewangi biasa. Kenalpasti juga mandian dan sabun berpewangi yang boleh mendatangkan kesan pada kulit.

6. Jangan sekali-kali memakai pakaian dalam yang lembap dan basah sekalipun untuk tempoh yang singkat.

7. Elakkan memakai pakaian dalam yang tidak dibasuh kerana ketika ini bakteria yang wujud kesan dari peluh masih tidak tertanggal dari kesan fabrik berkenaan.

8. Jika anda dijangkiti bakteria ataupun mengalami masalah kegatalan, elakkanlah melakukan hubungan intim. Keadaan ini akan hanya mendedahkan pasangan anda kepada serangan bakteria yang sama. Malah jangkitan penyakit kelamin juga bakal berlaku.

9. Tingkatkan sistem ketahanan tubuh dengan bersenam dan mengambil pemakanan yang seimbang dan sihat.

10. Lebihkan pengambilan air kosong setiap hari. Dalam apa jua keadaan pun, air kosong dapat membantu menstabilkan suhu serta meredakan kewujudan bakteria dalam tubuh.

11. Ketika datang haid, elakkan memakai tampon pada tempoh yang terlalu lama terutamanya ketika waktu malam. Pastikan tampon anda bertukar ganti tidak melebihi tempoh empat jam.

12. Jika mengalami sebarang perubahan yang tidak dijangka pada vagina seperti keputihan yang teruk atau terasa sakit disekitarnya, segeralah berjumpa doktor untuk rawatan selanjutnya.


“Bila Anak Sulongku Down Syndrome!” Ibu Ni Kongsi Pengalamannya Untuk Info Bersama!

Tanggal 21 Mac adalah merupakan hari istimewa bagi meraikan mereka yang menghidapi sindrom down di seluruh dunia. Sehubungan dengan itu, kami kongsikan kisah seorang ibu yang dianugerahkan anak syurganya yang bernama Muhammad Aqmar Bin Muhammad Amin, 12 tahun dan kini bersekolah di Ppdk Tunas Sri Teruntum.

5 KEHAMILAN 5 PERASAAN BERBEZA

Anak sulungku Down Syndrome. Kelahiran pada usiaku 26 tahun. Aku mengetahuinya setelah anakku ke luar ke dunia dengan masalah jantung dan tandatanya mengapa bayiku tidak diserahkan kepadaku untuk disusukan. Allah tidak mengujiku semasa kehamilan. Hanya cabaran muntah teruk dan hamil bersendirian di Borneo tanpa suami dan keluarga disisi. (2006-2007).

CABARAN SELEPAS LAHIR ADALAH TENTANG PERANCANGAN KELUARGA

Hari pertama kelahiran, dengan anak yang tiada disisi, terus dihujani dengan pertanyaan nurse ” macam mana awak nak buat perancangan keluarga selepas ni?”. Pertanyaan yang tak terjawab sebab 3 orang doktor berlari-lari menemuiku di katil pesakit dan menyatakan, “ibu, anak ibu abnormal”.

2 minggu kemudian, datang appoinment doktor seterusnya untuk lihat perkembangan bayi dan penerimaan ibu bapa. Ditanya juga tentang perancangan keluarga.

Ketika usia anakku 10 bulan, kami dirujuk kepada pakar O&G tentang perancangan kehamilan dan risiko yang wujud. Bertekak juga dengan doktor, kalau Allah bagi rezeki bukan kami nak tolak. Kami tak menggunakan apa-apa perancang keluarga pada masa tu.

Ini baru anak pertama. Keinginan menambah anak memang ada. Tapi bagi ibu yang punya anak DS pastinya ada trauma untuk mengandung lagi. Takut-takut kandungan seterusnya mengalami nasib yang sama. Macam mana perkembangan anak istimewa kalau mempunyai adik lagi. Adakah perkembangannya akan terabai. Ada pro and kontra kalau menjarakkan kehamilan atau mendapatkan anak dalam tempoh terdekat.

Kalau jarakkan kehamilan, tumpuan yang lebih dapat diberikan kepada anak istimewa. Kalau dapat adik awal, ia dapat membantu perkembangan si abang dalam sama-sama bersaing dan membantu abangnya. Ada juga keluarga yang berjaya meningkatkan potensi perkembangan anak istimewa dengan kelahiran yang dekat. Yang pasti aku tak mau hamil bila usiaku 35 tahun. Risikonya nanti lebih besar.

KEHAMILAN SETERUSNYA

Ditakdirkan Aqmar 11 bulan, aku mengandung lagi. Ketika appoinment dengan Pakar Paediatrik Hospital Likas ketika usia kandungan ke2 12 minggu aku menyatakan aku mengandung.

Terus Pakar Paediatrik menghubungi Pakar O&G dan petang itu juga aku perlu berjumpa segera dengan Dr. Carol Lim untuk pemeriksaan lanjut. Urusan temujanji dari hospital dan hospital yang sama cepat dah mudah. Dr. Carol bersyukur kerana belum mencecah 13 minggu. 13 minggu adalah minggu terakhir jika aku ingin buat ujian darah untuk saringan abnormaliti. Darahku di ambil di Sabah dan akan dihantar ke Lab di KL. Bayarannya RM300 ketika itu. First Trisemester Screening untuk mengetahui 3 masalah genetik utama melibatkan kromosom 21, 18 dan 13. Down’s Syndrome, Edward’s Syndrome dan Patau’s Syndrome.

Hasil blood test menunjukkan ratio aku untuk mendapatkan anak DS pada kehamilan ke 2 rendah. Walaupun ratio aku untuk mendapatkan anak DS 2 kali ganda daripada wanita normal tapi tidak perlu dirisaukan. Detail scan dibuat. Bilangan tulang tengkuk dikira.. cukup, ketinggian batang hidung, jarak ibu jari kaki diperiksa. Keadaan jantung sama berlubang atau tidak diperiksa, begitu juga dengan clef bibir. Itu prosedur yang kulalui dari kandungan 13 minggu hingga 9 bulan.

Jika aku nak kepastian YA @ TIDAK anak itu DS, aku boleh buat test air ketuban. Tapi Dr. Carol tidak galakkan sebab risiko untuk gugur jika buat Test Air Ketuban adalah 1:250 akan gugur. “kita takut yang gugur itu normal”. Begitu prihatin Dr. Carol dalam hal menjaga nyawa.

Dari awal pertemuan dengan Dr. Carol, aku diterangkan semua prosedur yang dibuat hanya 99% pasti. 1% lagi ketentuan Tuhan. Dr. Carol mengingatkan ” NO LEGAL ABORTION FOR DOWN SYNDROME IN MALAYSIA”. Walaupun ada negara lain di dunia membenarkan. Di Malaysia, jika kandungan tidak mengancam nyawa ibu atau anak, tidak boleh digugurkan. Down Syndrome boleh hidup. Kalau betul anak itu sah DS, hanya kaunseling yang akan diberikan.

Jadi, sepanjang kehamilan, aku berdoa tak putus-putus walaupun kadang-kadang ada night mare juga terutamanya bila menginjak 8 bulan. Alhamdulillah kandungan ke2 ku normal dan begitu juga dengan kehamilan ku seterusnya.

Anak-anak mama.. dari kandungan lagi mama ajar kamu menerima abang istimewa kamu seadanya. Mama tak akan membebankan kamu untuk menjaga abang kamu. Anak-anak mama akan mama pastikan dapat mengejar impian kamu masing-masing.

Terima kasih kerana memahami mama, abah dan abang kamu. Tiada beza pun kita disisi Tuhan tetapi kedudukan abang kamu lebih istimewa. Maafkan mama seringkali mama tak mampu buat yang terbaik untuk kalian.


Sayangkan Anak, Jangan Lupa Ajarkan Berdoa!

Ragam kita sebagai ibu dan ayah dalam mencurahkan kasih sayang kepada anak-anak, memang pelbagai. Kita mahu jadi ibu ayah yang terbaik, macam-macam kita lakukan!

Pun begitu perkongsian daripada seorang guru dan juga bapa ini harus diambil perhatian. Agar tanggungjawab nan satu ini tidak dilupakan.

Kalau sayangkan anak

Kita punya la nak anak jadi pandai. Tuisyen harga RM 250 satu matapelajaran pun ada yang sanggup bayar lagi. Itu baru satu matapelajaran. Kalau 8? Kau kira la sendiri.

Makan pakai kita nak yang terbaik. Risau makan kat tepi jalan anak kita senang jatuh sakit. Risau pakaian murah-murah kulit anak kita gatal-gatal. Nanti berkudis. Nanti tinggal parut. Macamana dia nak masuk pertandingan ratu cantik besar nanti kalau ada parut kurap kat pusat?

Soal kesihatan tu, jaga macam anak raja. Sanggup keluar modal beratus-ratus setiap bulan bayar pakej insurans paling mahal. Kalau sakit, nanti senang. Bawa je ke hospital swasta paling hebat dan mahal. Apa susah?

Bawak anak mandi kolam, punya la sayang. Dipakaikan pelampung penuh badan. Kat lengan saja dah 8, kat kaki 6, kat pinggang ada 3. Dah macam kapal perang dah anak kau. Punya la takut dia tenggelam.

Kalau dia baru belajar naik basikal lagi lah. Pad keselamatan penuh tubuh. Siap pakaikan anak baju kalis peluru la. Nanti jatuh tak luka. Dia tak sakit sangat. Silap-silap ada yang upah bangla berlari iringi anak lagi. Asal nak jatuh suruh bangla pegang.

Tak apalah. Tak apalah nak sediakan yang terbaik untuk anak kita. Dah kau mampu, dah poket kau tebal. Silakanlah. Aku tak halang. Marah jauh sekali. Cuma kalau melampau sangat tu, aku muntah je la. Meluat.

Tapi sayang. Tapi sayang kita lupa satu perkara. Satu perkara penting buat anak kita. Ya, perkara paling penting kita lupa didik mereka.

Kita lupa ajar mereka mendoakan kita!

Jangan berharap pada ustaz dan ustazah dia nak ajar. Itu anak siapa? Anak kau kan?

Jangan fikir dia masih kecil, tunggu dia besar baru nak ajar. Yang kecil itu senang diasuh. Paling penting, apa kau yakin kau masih ada nafas di dada bila anak kau besar nanti?

Nah, hayatilah hadis ini.

Abu Hurairah r.a berkata Rasulullah s.a.w bersabda, maksudnya,
“Sesungguhnya seseorang akan diangkat darjatnya di syurga maka dia berkata, Wahai Tuhanku, dari manakah datangnya semua ini untukku?”.

Maka dijawab, “Daripada permintaan keampunan anakmu untukmu”.
(Hadis Riwayat Ahmad, Ibnu Majah & Baihaqi)

Kau masih ada mak ayah? Doakan mereka.

Kau dah tak ada mak ayah? Doakan mereka.

Kau ada anak? Ajar mereka mendoakan kau dan datuk nenek mereka. Ajarlah!

Hidup kita bukan sekadar di dunia semata-mata. Kalau benar kita sayangkan anak, ajar mereka berdoa.


Anak Ni Terima Khabar Duka Sendirian,  Ibu Meninggal Dunia Akibat Covid-19 & Ayah Bergantung Bantuan Oksigen. Allahu Sebaknya!

Kisah yang cukup meruntun jiwa, si anak kecil yang kehilangan ibu buat selamanya akibat Covid-19.

Dalam satu perkongsian menerusi  video yang dimuat naik lelaki bernama Amin di akaun TikToknya, kelihatan beberapa orang petugas Kementerian Kesihatan Malaysia (KKM) di sebuah pusat kuarantin menyampaikan berita duka bahawa ibunya telah meninggal dunia.

Apa yang memilukan kanak-kanak dikenali sebagai Aliff kelihatan terpaku dan duduk termenung  apabila mendengar berita tersebut sambil ditenangkan oleh petugas KKM.

Lebih memeritkan lagi apabila ayahnya masih lagi bergantung kepada oksigen kerana dijangkiti wabak yang sama.

Malam ni dapat khabar berita sedih. Adik ni dapat khabar berita yang ibunya telah kembali ke rahmatullah. Kami cuba tenangkan adik ni walaupun kami tahu betapa besarnya ujian buat dirinya.

Baru je lepas attend ayahnya yang desat. Tak berapa lama lepas tu adik ni dapat berita yang ibunya baru meninggal dunia sebab COVID-19.

Dalam pada itu, seorang lagi lelaki dikenali sebagai @kerol505, memaklumkan ibu kepada kanak-kanak tersebut adalah kakaknya dan telah memuat naik video momen bersama wanita itu sebelum allahyarham meninggal dunia.

Perkongsian tersebut membuatkan ramai yang terkesan dan berasa pilu atas ujian yang dilakui kanak-kanak tersebut.

Sedar tak sedar, bulan depan dah masuk bulan Ogos tau, bulan Kemerdekaan Malaysia!

Sebagai rakyat yang cintakan tanah air, mesti anda ada cara tersendiri nak eskpresikan rasa cinta dan bangga menjadi Anak Malaysia kan? Betul tak?!

Ehhh jangan cakap kat sini, simpan idea anda tu dan hantarkan kepada kami dengan menyertai Virtual Himpunan Saya Anak Malaysia!

Sebarang soalan boleh ajukan di nombor yang tertera di poster.


“Waktu PKP Bantu Kami Didik Diri Untuk Bimbing Anak”. Menarik Perkongsian Ni!

Fasa demi fasa PKP kita telah lalui, bermula pada tanggal 18 Mac -31 Mac, kemudian masuk pula fasa ke dua,1 April hingga 14 April, dan kini dilanjutkan lagi pada fasa ketiga iaitu 15 April hingga 28 April.

Sungguh suatu tempoh yang panjang kita rasakannya. Pun begitu, usah ada yang mengeluh atau murungut, tapi lihatlah pada sisi positif.

Banyak perkara boleh anda sekeluarga lakukan bersama-sama dan sekali gus memperbaiki diri dan keluarga menjadi lebih baik dan bahagia.

Ini sebagaimana perkongsian daripada Puan Tiny Azleen dan bolehlah dijadikan inspirasi pada kita semua.

Hari ke dua puluh satu.

Fasa kedua: Hari ke tujuh.

Sudah dua puluh satu hari, Allah izinkan kami berkumpul lengkap seluruh ahli keluarga, ibu dan abahnya serta lima orang anak-anaknya. Bonus, mak saya atau maktok bebudak ini juga tinggal bersama kami, Alhamdulillah.

Syukur Alhamdulillah.
Nikmat paling mahal yang sangat saya syukuri yang tiada galang ganti kebahagiaan ini. Alhamdulillah thumma Alhamdulillah.

Rasanya, inilah pertama kali dalam sejarah hidup saya dan sebagai ibu bapa, kami lihat wajah anak-anak kami dan bersama mereka, 24 jam sehari, 7 hari seminggu. MasyaAllah Tabarakallah.

Setelah 3 minggu bersama anak-anak, memang hampir tepu otak mengadap karenah dan memikirkan aktiviti untuk mereka.

Benar, kerap sahaja saya bertukar sarung menjadi ‘mak singa, mak harimau, mak tarzan, mak gorilla, mak godzilla…’ (just name it, semua karakter ada!).

Namun, dalam kekalutan mengaum mengamuk menjerit dengan karenah mereka, sebenarnya banyak hikmah dan keindahan yang Allah anugerahkah asbab musibah #covid19 dan dalam tempoh PKP ini.

Antaranya, kami berpeluang makan bersama hampir setiap waktu makan, berpeluang solat jemaah 5 waktu seisi keluarga, menikmati ruang dan peluang mengaji bersama usai solat subuh (surah Al-Waqiah) dan isyak (surah Al-Mulk) setiap hari…

Dan hari ini, Allah Ar Rahman Ar Rahim Al Wahhab Ar Razzaq dengan limpahan kasih sayangNya rezekikan anak-anak kami kejut kami bangun pagi dan dapat qiyamullail dan sahur bersama-sama.

Dan ini bukan puasa wajib di bulan ramadan. Ia hanya puasa sunat. Tetapi Allah Al Baari Al Latiff lembutkan hati anak-anak saya (terutamanya yang lelaki-lelaki itu) untuk turut serta.

Allahu Akbar Kabira.
Haza min fadli Rabbi.

Sungguh, peluang ini takkan mampu hadir sekiranya tiada tempoh PKP ini.

Bukan mudah mahu kejut anak-anak lelaki itu untuk qiyamullail kalau ianya hari persekolahan.

Malah, kami sendiri ‘tidak gamak’ mahu kejutkan mereka mengenangkan mereka akan bersekolah sehingga petang.

PKP membantu kami mendidik diri sendiri untuk membimbing anak-anak supaya manfaatkan peluang berbuat baik pada setiap ruang yang Allah berikan.

Kita tidak tahu bila lagi peluang ini akan dinikmati. Manfaatkannya! Manfaatkannya!

Ya, kita pilih, aktiviti bagaimana untuk diri dan untuk keluarga kita. Dengan izinNya juga.

Sebagai ibu bapa, memang banyak sahaja silap dan salah juga tidak betulnya pengajaran kami atau cara kami membesarkan anak-anak. Ya, saya akur itu.

Yang saya tunjukkan hanyalah yang terlihat baik-baik sahaja. Yang buruk, yang di belakang hijab, MasyaAllah Tabarakallah, Tuhan sahaja yang tahu dan sudi menyimpan aib kami. Allahu Akbar Kabira.

Mohon keampunan dan kemaafan Allah Al Ghaffar Al Ghaffur Al Affuw.

Apa sahaja yang saya paparkan di media sosial ini adalah untuk pesanan bersama. Untuk diri saya lebih-lebih lagi. Mengenangkan ini semua sebagai AMANAH BERAT YANG AKAN DIPERSOAL KELAK!

Semoga sahaja ada sedikit cerita kekeluargaan ini yang menjentik hati anda untuk melakukan penambahbaikan yang lebih baik supaya kita dan anak-anak dipilih Allah menjadi insan kamil yang ummatik (ya, akur, jauh lagi perjalanannya!)

Saya dan Tuan Suami SirRizal Coway tidak pernah putus belajar dan belajar, tentang ilmu keibu bapaan ini. Sebab kami tahu, kami amat lemah dan jahil dalam bab ini!

Saat ini, penambahan ilmu kami adalah melalui pembacaan.

Saya memilih membaca buku Prof Muhd Kamil Ibrahim bertajuk: Didik Anak Cemerlang – Petua Untuk Ibu Bapa.

Manakala Tuan Suami saya memilih buku (yang saya sudah terlebih dahulu khatamnya…): Parent Think, tulisan Bonda Nor dan Tuan Ammar Kamilin.

Benar seperti yang dicatat pada buku “Parent, Think” – ‘Kerana anak, bukan sekadar anugerah bahkan amanah!”

Dan benar juga seperti yang Prof MKI catatkan pada dedikasi buku “Didik Anak Cemerlang” – Yang kita mahukan adalah bertemu dan berkumpul kembali, di syurga Firdaus-Nya.”

Allahumma amin Allah Al Mujib.

Kaktiny,
Tiada lain yang menjadi keutamaan doa, melainkan mohon ke syurga firdaus tanpa hisab, berkumpul berkampung bersama Rasulullahi Sallallahu Alaihi Wassalam dan sekalian yang dicintai di dunia serta setiap hari menjawab salam Allah dan menatap wajah Allah, tanpa hijab. Amin.


Sempat Berbakti 2 Minggu, Suami Reda Isteri ‘Pergi’ Angkara Disihir

Baru dua minggu mendirikan rumah tangga, suami ini akur apabila isteri yang dikahwininya pergi bertemu Sang Pencipta buat selama-lamanya angkara buatan orang.

Berkongsi video momen saat mereka disatukan, Syed Syamin Syed Sabry, 27, mencoretkan kata-kata buat isteri tercintanya dengan kapsyen dalam kenangan Zullini Akmal binti Alias.

Ayang rehat lah sekarang ye.. Lama sangat ayang menderita menahan sakit n derita.. biar orang buat kita macam mana sekali pun kta jangan balas.. Allah ada biar Allah membalasnya…Semoga ayang tenang kat sana.. nanti ayang jemput b ye.. b sayang sangat@ kat ayang.. kita nikah abru 2 minggu ayang dah tinggalkan b buat selamanya.. b redha pemergian ayang.

Memetik temu bual suaminya bersama wartawan Mstar, detik-detik permulaan kepada penderitaan yang dialami arwah isterinya betul-betul pada malam pertama perkahwinan mereka sehingga menghembuskan nafas terakhir pada 17 Februari lalu.

“Kami bersanding pada 5 Februari, bermula malam tu arwah sakit. Masa kami nak bersama, keluar ketulan darah dari kemaluan dia. Ketulan besar”.

Bermula keesokan harinya, arwah sakit badan dan tiada selera badan.

Tambahnya, ‘benda’ itu selalunya ganggu pada waktu malam menyebabkan dia langsung tidak boleh tinggalkan isterinya. Selama dua minggu, Syamin setia di sisi isterinya dan kata arwah beliau hanya mahukan Syed Syamin (suaminya), tak nak lelaki lain kerana lelaki lain semua jahat.

Ditanya tentang berubat, Syamin dan arwah isterinya sudah menemui beberapa pengamal perubatan Islam dan dipercayai penyakit yang dialami itu adalah sihir dan santau.

Bukan sejak berkahwin sahaja gangguan berlaku, Syed Syamin berkata arwah diganggu sejak 2016 atau 2017 iaitu sebelum kahwin. Macam-macam dugaan sampai ada tahap menjadikan mereka tak jadi kahwin.

Elak dari perkena serangan jantung, jom ikuti perkongsian dari Dr Zubaidi ni!

Comel betul adik-adik BK buat Challange kumpul marshmellow!

Tayang bahagia di social media, realiti ke fantasi? Nak tahu, jom tengok!


Susah Nak Berus Gigi Anak. Doktor Gigi Ini Kongsi Tip Atasi Masalah Ini.

Sudah pastinya penjagaan kesihatan pergigian penting untuk mencegah kerosakan gigi dan penyakit gusi di kalangan kanak-kanak. Kita semua tahu bahawa anak perlu berus gigi pagi dan malam dengan ubat gigi yang sesuai untuk menjaga kesihatan gigi.

Namun untuk memberus gigi anak-anak ada cabarannya lantaran mereka belum mempunyai kesedaran akan kepentingan penjagaan gigi.

“Cam ne nak berus gigi anak yang dah besar?”
.
Berus gigi anak kat luar toilet, sama ada dalam bilik tidur atau kat area family hall
.
Berus gigi anak anytime atleast once a day, tak payah pakai ubat gigi untuk first round, sebab time beruskan gigi anak yang dah besar ni nak tengok gigi dia bersih atau tak
.
Kalau dah letak ubat gigi time beruskan gigi first round nih, tak nampak area mana tak bersih dan tak nampak gusi yang berdarah
.
Bila time beruskan gigi tu, bila gusi berdarah jangan panik. Relax chillax je, sebab gusi yang berdarah tanda gusi tak sihat dan ada plak di bawah gusi dan celah gigi
.
So, area gusi yang keluar darah tu kena berus lama sikit, make sure berus gigi tu masuk bawah gusi dan celah gigi betul betul

Kalau darah banyak keluar, suruh anak kumur kumur, pastu sambung balik berus gigi dan gusi di area yang berdarah tadi
.
Masa berus gigi, pastikan berus dengan perlahan, di permukaan luar dan dalam gigi wajib diberus tanpa ubat gigi untuk tujuan ni
.
Lepas dah settle berus gigi tanpa ubat gigi, second round berus pakai ubat gigi pula. Time ni kena buat kat sinki atau dalam toilet, sebab ubat gigi nanti meleleh kan
.
Soo, selalunya time berus gigi pakai ubat gigi, gusi akan kurang berdarah sebab darah dah keluar time first round
.
So, much much better bila berus gigi second round dengan ubat gigi.

Semoga kita,ibu bapa dapat menjaga kebersihan gigi anak-anak sejak kecil.


Minyak Lebihan Menggoreng Ikan Jangan Dibuang. Berguna Rawat Kucing Berkurap!

Ada orang berpendapat, jika memelihara Si Bulus  ini sedikit sebanyak seperti menjaga seorang anak kecil. Betulkah? Apa tidaknya, serba serbi perlu diberi perhatian dari segi pemakanan, penjagaan kebersihan dan juga kesihatannya. Dan biasanya menjadi harapan bagi setiap pemilik kucing  mahukan kucing yang sihat dan bersih.

Pun begitu, jika ada kucing peliharaan yang terkena kurap ada tip atau petua yang boleh dipraktiskan dengan hanya menggunakan bahan dari dapur untuk merawatnya.

Nak tahu bagaimana dan apakah bahan yang digunakan? Ikuti carayang dikongsikan oleh KUTIP by Jinjira ini. Mudah, Selamat dan MURAH!

KENAPA GUNA MINYAK IKAN GORENG?

Sebenarnya bukan disebabkan minyak ikan goreng, tetapi disebabkan kandungan kunyit yang menyebabkan ia berkesan untuk penyembuhan kurap pada kucing.

Q:Saya guna minyak ikan goreng tak berkesan pun?

A: Memang lah sebab anda guna minyak ikan goreng kosong tanpa ada kunyit.

Nak guna minyak ayam goreng pun boleh asalkan ayam tersebut disapu dengan serbuk kunyit. Kunyit mengandungi bahan antiseptic, anti bakteria, anti fungus, anti oksidan semula jadi.

Nak sapu kunyit terus pada kulit kucing pun boleh tetapi masalahnya bila kucing menjilat serbuk kunyit mentah mulutnya akan berbuih, jika dah bercampur dengan minyak mulutnya tak berberbuih insyallah.

Satu lagi kucing akan suka bau ikan atau ayam jadi dia akan “grooming” atau jilat kawasan berkurap atau luka, air liurnya mampu mempercepatkan peroses penyembuhan sel kulit.

MANFAAT KUNYIT

Selain kurap, luka kecil dan kesan lepuhan lecur terbakar terkena air panas atau api pun boleh SEMBUH, INSYALLAH, JANGAN BIMBANG.

JIMATKAN… itulah cara Janjira Shelter dalam mengurangkan kos operasi yg semakin meningkat.

Selagi boleh berjimat kita berjimat. Kucing sihat kita pun tak pening kepala nak berhabis duit ke vet.

Kalau teruk sangat bawa lah ke Vet ya. Saya pun bawa ke vet juga jika kes berat2 sahaja…

Selamat mencuba…


“10 Malam Akhir Dah Hampir Ke Penghujungnya.” Ini Yang Patut Buat, Peringatan Datuk Ustazah Siti Nor Bahyah Mahamood.

10 malam akhir dah hampir ke penghujungnya. Sepatutnya malam berbaki ini adalah puncak kesungguhan kita dalam beribadah.

Tak boleh nak bersenang lenang kerana perjuangan kita belum selesai.Inilah masanya untuk kita memperhebatkan lagi amal ibadah, memperbanyakkan lagi amal soleh, mendulang lautan pahala, menggugurkan dosa-dosa dan menjadi insan yang pemurah.

Tahajjud, tahajjudlah bersungguh-sungguh. Taubat, taubatlah sesungguh hati.
Doa, doa sungguh-sungguh penuh harapan. Baca al-qur’an, baca penuh penghayatan.
Zikir, zikirlah sepenuh hati yang tawadhuk. Sedekah, sedekahlah bersungguh-sungguh.
Tiada waktu untuk dibazirkan kerana saat perpisahan semakin dekat.

Ibnu Rajab Al-Hambali berkata, “Bagaimana bisa seorang mukmin tidak menitis air mata ketika berpisah dengan Ramadhan.. Sedangkan dia tidak tahu apakah masih ada sisa umurnya untuk berjumpa lagi “.
Ramadhan yang mulia hampir berangkat pergi, Segeralah menambah amal agar tak merugi, Sempurnakanlah apa yang masih berkurangi, Biar diri menjadi hamba yang Allah sayangi, Bukan hamba yang Allah benci lagi dimurkai. Menangislah dalam taubat yang menginsafi. Moga Allah mengampuni dan meredhai…

DOA RASULULLAH SAW DI SAAT BERPISAH DENGAN RAMADHAN

Syahdunya doa Rasulullah SAW di saat akan berpisah dengan Ramadhan 😭😭
للَّهُمَّ لاَ تَجْعَلْهُ آخِرَ الْعَهْدِ مِنْ صِيَامِنَا إِيَّاهُ، فَإِنْ جَعَلْتَهُ فَاجْعَلْنِيْ مَرْحُوْمًا وَ لاَ تَجْعَلْنِيْ مَحْرُوْمًا
“ Ya Allah, janganlah Kau jadikan bulan Ramadhan ini sebagai bulan Ramadhan terakhir dalam hidupku. Jika Engkau menjadikannya sebagai Ramadhan terakhirku, maka jadikanlah aku sebagai orang yang Engkau sayangi dan jangan jadikan aku orang yang Engkau murkai “.
Hebatkan lagi amalan di malam-malam akhir ini dan rebutlah pahala SEDEKAH LUAR BIASA di penghujung Ramadhan.


Ini Tip Nak Rancang Anak Genius Soleh & Solehah. Tapi Inilah Yang Kena Alert.

Apabila bergelar ibu bapa, tentu kita mahu melihat anak berjaya, genius dan soleh dan solehah. Itu semua adalah impian buat semua ibu bapa. Sememangnya anak-anak adalah harta berharga untuk kita di akhirat. Apabila tibanya saat kematian, segala pahala dari amalan kita terputus dan anak-anaklah yang diharap dapat menyambung pahala dan mendoakan kesejahteraan kita di alam kubur dan memohon keampunan Allah.
Sabda Rasulullah s.a.w.; “Apabila matinya seorang manusia, terputuslah pahala amalannya kecuali dari tiga perkara iaitu sedekah jariah, ilmu yang diambil manfaat dengannya dan anak yang soleh yang mendoakan untuknya”. (Riwayat Imam Muslim dari Abu Hurairah r.a.)
Justeru, apakah sepatutnya yang ibu bapa lakukan?

Perkongsian Pendidik Ilmu Keibu bapaan, Dr Taufiq Razif boleh menjadi garis panduan untuk kita muhasabah diri dan mendidik anak mengikut cara Islam.

1. Pilih pasangan yang solehah
Islam telah memberi garis panduan dalam mencari pasangan yang baik buat anak yang bakal dilahirkan hasil daripada perkahwinan. Rasulullah SAW telah memberi panduan untuk mencari pasangan yang baik kepada lelaki yang baik iaitu dipilih atas dasar kecantikan, harta, keturunan dan agama.

2. Jaga makanan
Rasulullah s.a.w. dalam sebuah hadis diriwayatkan Muslim bersabda yang bermaksud: “Wahai orang yang beriman, makanlah barang yang bersih daripada apa yang kami kurniakan kepada kamu”.
Sebagai ibu dan bapa hendaklah mengambil berat terhadap pemakanan anak-anak serta ahli keluarga yang lain. Pastikan makanan yang diberi bersih dan halal daripada sumber rezeki yang halal juga. Sesungguhnya memberi anak makanan yang halal memberi kesan kepada anak seperti cemerlang pelajaran, alim dan anak yang sholeh.

3. Mindset perlu jelas .
Mempunyai anak yang soleh sudah sememangnya menjadi idaman kita semua. Sebelum lahir dah kena ada target spesifik untuk masa depan anak nanti. Jadi, baca info-info bagaimana mendidik anak menjadi soleh dan solehah serta genius. Didikan awal akan memberikan kesan kepada pembentukkan akhlak anak.

4. Jaga adab semasa hamil
Terdapat pelbagai amalan-amalan postif semasa ibu hamil seperti doa, pemakanan dan petua untuk melengkapi keperluan si manja di dalam kandungan. Antara memperbanyakkan membaca Al-Quran. Ini kerana amalan tersebut boleh memberi ketenangan pada jiwa dan memberi kesan yang positif kepada baby dalam kandungan. Juga jaga percakapan walaupun anak masih di dalam kandungan kerana anak boleh mendengar walaupun dalam rahim lagi.

4. Ubah sikap
Bila anak dah lahir, ubah perangai buruk yang lama kerana anak adalah peniru terhebat sikap ibu bapanya. Ia adalah salah satu cara mereka belajar. Tapi, ada juga perkara yang tak sepatutnya ditiru. Oleh itu, ibu bapa menjadi contoh tauladan terbaik buat anak dari segi solat, akhlak, membaca Al-Quran, percakapan dan melakukan aktiviti yang bermanfaat setiap hari bersama anak seperti membaca buku dan melukis.

5. Elak makan bergula tinggi dan makanan segera
Sangat penting makanan berzat dan berkhasiat, Jauhkan semua makanan dan minuman yang mengandungi pengawet, perisa dan pemanis, seperti fast food dan junk food. Makanan sebegini boleh menyebabkan menganggu kepintaran anak.

6. Kawal emosi
Anak-anak ini pelbagai ragam. Sebagai ibu bapa, terdapat beberapa perkara yang perlu dilakukan untuk mengatasi kanak-kanak sebegini. Ibu bapa, perlu kawal emosi bila berhadapan dengan karenah anak kerana anak bukannya beban tapi anak adalah ujian yang mendatangkan pahala jika betul cara mengendalikannya.

7. Amalan membaca Al-Quran
Setiap ibu bapa tentu punya impian anak-anaknya gemar membaca Al-Qur’an. Jadikan ia budaya di rumah sendiri. Amalkan membaca Al Quran setiap hari walau sekadar sebaris ayat. Amalan membaca al Quran hendaklah diterapkan kepada anak-anak sejak mereka kecil lagi. Kerap membaca Al-Quran didepan anak. Walaupun anak buat macam tak kisah tapi sebenarnya mereka simpan memori tu dalam otak mereka.

8. Makanan berkhasiat
Semua ibu bapa inginkan anak yang cerdas dan bijak. Setiap yang kita ajar, mudah sahaja mereka faham dan praktik Pemakanan sihat dan berkahsiat bermaksud mengambil hidangan seimbang yang mengandungi semua kumpulan makanan utama untuk perkembangan otak yang optimum.

9. Pujian buat anak
Banyakkan pujian penghargaan pada anak. Itu juga salah satu bentuk doa apabila anda mengeluarkan kata-kata yang postif buat dirinya. Memberi penghargaan seperti pujian, pelukan, dan ciuman akan memberikan kebanggaan kepada anak. Apabila hendak memberi pujian pada anak, pilihlah kata-kata yang sederhana, jelas dan spesifik.

10. Doa khusus
Mendidik anak supaya menjadi seseorang yang lebih baik akan menjadi lebih sempurna apabila disertai dengan doa khusus buat dirinya. Selepas solat lakukan doa khusus untuk anak kita tiap-tiap hari. Lagi berkesan kalau doa sambil sebut nama penuh anak kita, di depan mereka. Biar mereka mendengar nama mereka disebut di dalam doa anda.


Lebih 1 Juta Orang Tonton Ucapan & Nyanyian Lara Sempena Hari Jadi Daddynya.  Netizen Minta Tip Cara Awal Ajar Anaknya Speaking!

Dua beranak ini memang cukup rapat dan sukar berenggang. Setiap kali memuat naik video mahupun gambar anaknya, pasti ada saja yang menimbulkan kelucuan pada pengikutnya di laman Instagram.

Semalam ketika hari jadi Awal Ashaari, anak kesayangannya Lara membuat surprise dengan memberi ucapan dan menyanyikan lagu selamat hari jadi kepada daddynya.

Apa yang kelakarnya bila ditanya apakah hadiah yang mahu diberikan, Lara menyebut pensel warna sambil ketawa kelucuan. Comel sahaja bila menonton video dua beranak ini.

Video yang mendapat tontonan ramai itu turut dikomen oleh peminat anak-beranak ini. Siap ada yang komen minta tip bagaimana Awal mengajar Lara berturut dalam bahasa Inggeris.

sharifahesya@janna.azizz Cutee gilaa laraaa

norlela_shuiblara so sweet wish birthday for dady ?

nornabilamazlanI cried watching this vid…ya Allah..moga awl sekeluarga bahagia dunia akhirat

bibishania_egurlHappy Birthday Awal… allah bless u and family…

permatashameShe speaks well????

qisqiissHappy Bdae lovely couple lovely family?????????